text:
Grátítling kenna øll, men tey fæstu hava ansað eftir, at tað eru tvey sløg. Bæði ganga tey undir einum navni, og vit noyðast so at geva teimum nýggj fráskiljingarnøvn. Annað slagið er í Føroyum alt árið; tað heldur seg mest uttan um húsini ella í fjøruni, og vit kunna so nevna tað fjørugratítlingur. Hitt er her bara um summarið, og vit fara so at kalla tað summargrátítlingur.
Hvussu kennast tey at? Soleiðis: Fjørugrátítlingurin er ein góðan mun størri. Omaná er hann dimmari á liti og, helst um veturin, meiri grønleittur. Á bringuni er hann gráligur ella grønligur, meðan hin er gulleitthvítur. Báðir eru teir tætt settir við dimmum blettum, sum hjá summargrátítlinginum á kápuni renna saman í strikur. Á summargrátítlinginum hevur velið hvítan jaðara hvørjumegin, sum er skilligur at síggja, helst tá ið fuglurin flýgur; hin hevur eisini hvítleittar jaðarar á velinum, men so smalar, at teir síggjast neyvan, fyrr enn tú hevur fuglin í hondini. Fjørugrátítlingurin hevur dimmbrúnar føtur, summargrátítlingurin ljósbrúnar.
Úr: Mikkjal á Ryggi: Fuglabókin, Dýralæra II. 1951.


c: text/html

text:
Ung í Dansi bjóðar limum felagsins til ein hugnadag í Havn, tann 14. november 2020. Vegleiðandi skrá:
– Vit møtast kl 14:00 í Hornahúsinum
– Vit fara eina útferð
– Kl. 17:00 møtast vit aftur í Hornahúsinum og fáa eina frágreiðing/fyrilestur um eitt kvæði
– Kl. 17:30 fara vit til borðs og fáa lekran døgurða. Døgurðin er ókeypis, men eftirsum matur verður bílagdur útifrá, so krevur døgurðin tilmelding.
– Uml. kl. 19.00 fara vit so upp á gólv og kvøða restina av kvøldinum.
Luttakarar kunnu tilmelda seg við at skriva eini boð til Inga B. Davidsen.Ingi: tlf: 591797 ella á Teldupost addr. ingi.b.davidsen@gmail.com Seinasta freist at tilmelda seg er 11. november.
Fyrivarni viðvíkjandi korona: Tiltakið er treytað av, at mett verður, at stýr er á smittuketunum í Føroyum. Møgulig avlýsing verður lýst her.Fólk, ið hava verið uttanlands seinastu 14 dagarnar undan tiltakinum, eiga ikki at luttaka – hóast negativar testir. Fólk við sjúkueyðkennum eiga ikki at luttaka í tiltakinum.

robotstxt: allowed

filter: keep


text:
Heimasíðan hjá ÍSF setir fólki spurningar um ítrótt og rørslu. Hesa ferð er gesturin Bjarni Johansen úr Vági
- Navn: Bjarni Johansen
- Aldur: 49 ár
- Familjustøða: Samlivandi við Rúnu Wenningsted Hansen, 5 børn, 17-15-7-4 ár og 5mðr
- Starv: Borgarstjóri í Vági.
1: Hvussu ofta íðkar tú ítrótt um vikuna og hvønn ítrótt er talan um?
Hesu seinnu árini havi eg íðka minni av ítrótti, men tá eg røri meg so er tað ein súkklutúr minimum 20 km og so er tað eitt sindur av Oldboys fótbólti.
2: Íðkaði tú ítrótt sum barn?
Eg byrjaði sum 7 ára gamal at spæla fótbólt. Tað var bara bóltítróttur sum var í Vági tá í tíðini.
3: Hvønn týdning hevur ítróttur fyri teg og familjuna?
Ítrótturin hevur havt nógv at siga fyri meg, uttan ítróttin, so hevði eg ikki havt uppliva øll tey fólkini, sum hava staði rundanum øll ítróttarfeløgini bæði sum leikarar og nevndalimir.
Sjálvt um tað eru nógv ár síðan eg gavst sum spælari á hægsta støði í Føroyum, so møti eg framvegis fólk sum minnast aftur á tá vit spældu fótbólt.
Eg fekk mær familju nokkso seint, so tað hevur ikki fylt so nógv har. Men børnini eru byrjaði at gera ítrótt, har royni eg at stuðla teimun.
4: Hvat heldur tú er týdningarmesta uppgávan/avbjóðingin hjá føroysku ítróttafeløgunum?
Ein tann størsta avbjóðingin er tað fíggjarliga hjá flestu feløgum, nevndirnar brúka nógva orku at skaffa pengar og tað tekur kreftirnar frá nevndarlimunum. Krøvini til feløgini verða størri, kanska serliga hjá fótbóltsfeløgunum í bestu deildini. Men eisini hjá teimun yngru verða sett krøv, at tey skulu hava útbúnar venjarar, tað er gott, men er ein avbjóðing at fáa nokk av útbúnum venjarum, at venja ungdómin.
Ein onnur avbjóðing er, at halda ungdómin til. Tá ungdómurin kemur til aldurin 14/16 ár, tá fáa tey ofta onnur áhugamál, men har kemur felagsskapurin inn. Tí at verða partur av ein felagsskapi hevur nógv at siga í uppvøkstrinum, so man sum eldri eftir útbúgving, kann venda aftur til felagsskapin og geva sítt íkast.
Lagt út: 21-01-2021


text:
Blóðpylsudagar
Starvslýsing
Hjálparfólk til DR.MARGRETHU BARNAGARÐ
Vit søkja eftir avloysar fyri hjálparfólk í farloyvi at byrja 1.oktober 2021 til 31.desember 2021. Tímatali er 28 tímar um vikuna.
Arbeiðstíðin er ímillum 7.30 og 17.15
Starvi verður at arbeiða við børnum í aldrinum 0 til 3 ár.
Vit kunnu bjóða tær eitt lívsjáttandi starv saman við børnum, har tú fart møguleikan at geva teimum ein innihaldsríkan góðan dag.
Stovnurin liggur væl fyri, mitt í býnum, tætt við skúlan, fimleikarhallirnar, svimjihøllina, fótbóltsvøllin, bókasavni og ikki langt frá fjøru og haga. Hesar fyrimunir brúka vit nógv.
Møguleikarnir er nógvir at uppliva í nærumhvørvinum, saman við góðum starvsfólkum og vælvirkandi barnabólki.
Lønar- og setanarviðurskiftir sambært sáttmála millum Føroya Pedagogfelag og Kommunala Arbeiðsgevarafelagið, lønarstig 2 / 8 og 11/ 22.
Meira fæst at vita, við at venda sær til leiðaran Marjun Lassen á tlf. 455557 / 212557 ella varaleiðaran Vivian B.Samson, 225719
Skrivlig umsøkn við prógvi, ummæli, arbeiðroyndum o.ø, skal verða okkum í hendi í seinasta lagi hósdagin 27.september 2021 kl. 12.00.
Dr. Margrethu Barnagarður
Gerðagøta 14
F0 – 700 Klaksvík
T-post margretha@margretha.fo
Tú kanst lesa meir um okkum á heimasíðuni www.margretha.fo


text:
Hvar vóru fólkatingsumboð Føroya?
21. november 2016
Hvar vóru fólkatingsumboð Føroya undir einari sera týðandi og aktuellari hoyring á Christiansborg um framtíðar hernaðar- og trygdarpolitikk í Arktis?
Vanliga verður sagt, at um tú ert fólkavaldur, so eigur tú at vísa tínum veljarum virðing við at røkja títt fólkavalda starv so væl, sum tað yvirhøvur ber til.
Hesa virðing fingu veljarar hjá fólkatingsumboðum Føroya tíverri ikki á einum hoyringsfundi 17. november 2016, tí umboðini hirdu ikki at møta á fundinum.
Týðandi fundur
Tað er heldur sjáldan, at ein nevnd, í hesum føri Uttanlandsnevndin hjá Løgtinginum, verður boðin til fund á Christansborg um eitt ávíst evni.
Her var ein hoyringsfundur, har ið ein frágreiðing varð løgd fram og umrødd. Heitið á fundinum var: “Forsvarsministeriets fremtidige opgaveløsning i Arktis”.
Uttanlandsnevndin møtti væl upp, og umframt undirritaðu vóru á fundinum: Kári P. Højgaard, Bjørt Samuelsen og Annita á Fríðriksmørk, forkvinna í Uttanlandsnevndini.
Verjumál eru sum kunnugt felagsmál, og tí hevur tað áhuga fyri allar partar í Ríkinum at fylgja við í, hvat hendir á altjóða verjuøkinum, og hvørjar framtíðar ætlanir arbeitt verður við og sum kunnu fara at ávirka Føroyar, so ella so.
Vit eiga eisini at hava ein virknan politiskan leiklut í øllum hesum arbeiðinum.
Tað var Nils Wang, kontraadminiralur og chefur fyri Forsvarsakedemiet, sum legði fram.
Endamálið við hoyringsfundinum var m.a. at lýsa og kunna um, hvussu framtíðar verjan skal skipast í Føroyum og Grønlandi.
Serfrøðingar hava gjørt frágreiðingina, og høvið var hjá okkum, sum møttu á fundinum, at seta spurningar og fáa kvalifiserað svar.
Konfliktøki við ávirkan á Føroyar
Hoyringsfundurin handlaði nógv um Grønland, men faktiskt kom fram, at bæði sokallaða herðnaðarliga konfliktøkið og eisini handilsliga økið, sum liggja í ísfríðum øki, fara at fáa beinleiðis ávirkan á Føroyar. Talan er jú um økið, sum liggja í føroyskum sjóøki, sum siglingarruta o.a.
Grønland er eisini eitt áhugavert herðnaðarøki, men á ein annan hátt og á landi.
Greitt varð frá á fundinum um sannlíkindini fyri fleiri hernaðarligum ósemjum í framtíðini og tí eisini tørvinum á nýggjum tilbúgvingarskipanum, fleiri verjuskipum, fleiri annleggum á landi o.a.
Eisini varð nevndur møguleikin fyri at senda fregatt til Føroyar í sambandi við umrokeringar. Umframt at útbyggja satellittskipanir til hernaðarverju og sjóbjarging, SAR. Eisini vórðu nevndir møguleikar fyri at brúka dronur í verjuskipanini.
Tí var hesin fundur háaktuellur og sera viðkomandi fyri føroyingar og føroyskar politikarar, og allar mest viðkomandi, at júst føroyingar møttu.
Føroysku fólkatingsumboðini møttu ikki upp
Føroyingar hava valt tvey umboð á Fólkating, men eftir øllum at døma, hava tey ikki skilt álvaran í hesum málinum og hvørjar teirra uppgávur veruliga eru.
Tað er tí átaluvert, at Sjúrður Skaale úr Javnaðarflokkinum og Tórbjørn Jacobsen úr Tjóðveldi vísa líkasælu og vantandi virðing fyri politiska arbeiðinum, ið eigur at vera Føroyum at gagni.
Slíkt kann ikki góðtakast.
Kaj Leo Holm Johannesen og Magni Laksáfoss
løgtingsmenn fyri Sambandsflokkin og limir í Uttanlandsnevndini
Mynd - Uttanlandsnevndin á Christiansborg
Frá vinstru: Magni Laksáfoss, Kári P. Højgaard, Bjørt Samulesen, Kaj Leo Holm Johannesen og Annita á Fríðriksmørk
RN
Aftur


text:
4 stjørnað ráðstevnuhotel
Hotel Brandan hevur fýra fundarhøli, øll í ymiskum støddum við fjølbroyttum møguleikum. Vit kunnu hýsa øllum – frá smærri fundum til stórar ráðstevnur. Okkara fundarhøli eru væl útgjørd við øllum hugsandi KT-hentleikum. Okkara royndu og serkønu starvsfólk tryggja, at tú fært eina væleydnaða ráðstevnu har tú fært miðsavnað teg um ta mest umráðandi uppgávuna, nevniliga innihaldið av tínum fundi.
Kom og fundast ella hald eina ráðstevnu á Hotel Brandan. Set teg í samband við okkum á tlf. 309200 ella skriva til booking@hotelbrandan.fo.


text:
Tsatsiki og pápin
Tsatsiki og pápin
DKK 140,00
DKK 140,00
- Lýsing
- Additional information
Lýsing
Endiliga skulu teir hittast, Tsatsiki og pápi Høgguslokkafiskari. Tá Tsatsiki fær summarfrí, fara mamman og hann til Grikkalands.Tað rumblar øgiligt í búkinum á Tsatsiki.Hugsa tær,um pápi Høgguslokkafiskari als ikki er,sum ein rættur pápi eigur at vera?Tað gongur við rúkandi ferð í vinsælu og stuttligu søguni um Tsatsiki.Hann leggur til merkis, at gentur kunna mussa, so at tú kennir tað niður í tærnar, og at tú ongantíð kanst líta fult og heilt á nakran, enn ikki tín besta vin.


text:
Patrúljan hevur ein terning, sum verður kastaður so hvørt uppgávan er loyst. Um terningurin vísir 2 fyrstu ferð, gerð patrúljan nr. 2. Næstu ferð vísir terningurin t.d. 5 so ger patrúljan 2+5= nr. 7 o.s.v.
1. Syngið eitt ørindi, ið inniheldur orðið “reytt”
2. Sigið eina skemtisøgu um fílar.
3. Finnið ein lut, ið byrjar við G
4. Nevnið fýra gentunøvn, ið byrja við H
5. Hvørjir litir eru í týska flagginum?
6. Hvar er Gibraltar?
7. Hvussu eitur sunnasti blettur í Føroyum?
8. Gerið 10 armkreppingar í part.
9. Rennið 10 ferðir runt um hvønn annan.
10. Um tú hevur ein (dk)-mynt av hvørjum slagi, hvussu nógvar pengar hevur tú so?
11. Hvussu nógv kilo eru 2 tons?
12. 3 føtur, 1 rumpa og 4 hendur nema jørðina.
13. Hvat standa bókstavirnir SEV fyri?
14. Tosið saman í tveir minuttir um týdningin av vitaminum.
15. Sigið eina skemtisøgu um ein hund.
16. Hvussu nógv er eitt dusin? Ein sneis?
17. Nevnið 4 jólasangir.
18. 10 sprellimans-hopp.
19. Lakkið til næsta post.
20. Nevnið 4 grønar lutir.
21. Hvusso nógv oyru hava 4 harur, 2 rottur og 24 kýr av Velbastað?
22. Syngið ein vetrarsang.
23. Millum hvørji tvey lond er heimsins longsta landamark?
24. Trý dreingjanøvn, sum byrja við K?
25. Í hvørjum býi er Eiffeltornið?
26. Hvussu nógv lond eru limir í ES (28, 32 ella 35)
27. Gerið eitt “fantasidjór” úr tilfarið tit finna, og sigið eina søgu um tað á kvøldsetuni/áðrenn heimferð
28. Sig eina skemtisøgu um ein kannibal.
29. Nevnið 7 ymsar fruktir.
30. Um tú, í eini kapprenning, yvirhálar nr. 2, hvat nr. ert tú? Um tú yvirhálar seinasta plássið, hvat nr. ert tú?
31. Nevnið 5 djór, sum byrja við S.
32. Sigið 5 djóraljóð
33. Berið hvønn annan í gullstóli til næsta post.
34. Syngið ein jólasang.
35. Nevnið 5 ymiskar blómur
36. Finnið ein lut, ið byrjar við P
37. Syngið ein sang um ein hest.
38. Tøgn og stilli í 2 minuttir.
39. Fýra gentunøvn, sum byrja við S
40. Tosið saman um týdningin av at eiga eina uppvaskimaskinu.
41. Nevnið 7 ymisk grønmeti.
42. Fýra dreingjanøvn, sum byrja við S.
43. Nevnið oyggjarnar í Føroyum eftir stødd.
44. Hvussu nógv orð fáast úr bókstavunum:
F Y R R A P A R T S K A P P I N G
45. Syngið ein sang um summarið
46. Hvussu leingi kunnu tit standa á einum beini. Tak tíð.
47. Trillibør til næsta post. (øll)
48. Bindið eina “bukett” við grøsum
49. Hvussu nógv bein hava 6 dreingir, 17 starar og 4 føroyskir hestar íalt
50. 3 føtur, 5 hendur nema við jørðina
51. Gerið eina talu at halda til kvøldsetuna/heimferðina.
52. Nær gjørdist Danmark limir í ES?
53. Finnið 5 ymiskar blómur (og kennið nøvnini)
54. Hvussu nógv gram eru í 5 pundum?
55. Sigið eina skemtisøgu um hundar.
56. Finnið ein stein sum vigar 1 kilo
57. Sigið hvørjum øðrum frá, nær og hvar tit eru fødd, og hvør onnur serlig hending var tað árið.
58. Nevnið 5 djór, sum byrja við M
59. Sigið 5 fuglaljóð
60. 4 føtur, 2 hendur og 2 rumpur nema jørðini.
61. Sigið eina søgu um blondinur
62. Hvussu eitur kettan hjá Pedda Post?
63. Hvør gongustjørna er næst sólini?
64. Hvørjir litir eru í franska flagginum?
65. Hvussu nógv orð fáa tit úr bókstavunum:
SUMMARSKÁL
66. Syngið “Føroyskir skótar”


text:
Fleiri starvsfelagar í vælferðini
Starvsfólkini í okkara sjúkrahúsum, vøggustovum, barnagørðum og í eldrarøktini renna skjótari og skjótari fyri at fáa gjørt sítt arbeiði. Hendan gongdin fer bert at versna, um vit onki munagott gera nú. Vegurin til bestu tænastuna og fakligheitina, er gjøgnum betri arbeiðskor.
Tjóðveldi arbeiðir við ítøkiligum uppskotum, at betra arbeiðskorini, lønarviðurskiftini og starvsfólkatrotið innan barna-, umsorganar- og røktarøkið.
Fleiri starvsfelagar
Í fyrstu atløgu fer Tjóðveldi enn einaferð at leggja fram uppskot, um at útbúgva fleiri røktarstarvsfólk og námsfrøðingar. Starvsfólkini hava leingi rópt varskó, og vit hava í tvey ár heili fýra ferðir lagt fram uppskot og heitt á landsstýrið um at fara undir at útbúgva fleir. Nú byrjar so enn eitt lestrarár, men enn er onki hent.
Landsstýrismaðurin segði í tíðindunum í gjár, at vit máttu bíða til fíggjarlógin kemur, fyri at síggja um batar koma. Men vit kunnu ikki bert standa og hyggja at, tí her má handlast.
“Vit síggja, at áhugin at lesa námsfrøði, sjúkrarøktarfrøði, o.s.fr. er til staðar – tað sum manglar er politiski viljin. Tað finst neyvan nakað týdningarmiklari starv enn tað, at vera um fólk. At vera um børn, at vera um tey sum hava serligan tørv, at vera um sjúk og at vera um gomul. Tað átti koronastøðan sanniliga eisini at hava prógvað fyri øllum. Tí mugu vit tryggja teimum ordiligar umstøður at arbeiða undir,” sigur Sirið Stenberg.
Setrið fekk í ár 79 umsóknir til sjúkrarøktarfrøði. 68 søktu inn á námsvísindadeildina. Men tíverri er bert pláss fyri 30-35 lesandi. Sostatt eru mong, ið kundu verið við at lyft økið, men sum ikki sleppa vegna plásstrot.
“Vit mugu loyva hesum fólkunum at velja Føroyar og okkara vælferð til. Tí vit hava veruliga tørv á teimum. Hinvegin kann tað heldur ikki vera rætt, at fólk bert føla at arbeiðið gerst tyngri og tyngri, samstundis sum lønin røkkur styttri fyri hvørt ár,” leggur hon avtrat.
Tí arbeiðir Tjóðveldi eisini við størri ítøkiligum uppskotum og batum á øllum barna-, umsorganar- og røktarøkinum. Hetta er eitt størri arbeiði, ið verður liðugt í heyst. Fyrsti liður í hesum var, at vitja ymsu fakfeløgini og lurta eftir, hvat tey hava uppá hjarta. Vit hava tørv á konkretum boðum og loysnum, heldur enn bert føgur orð.
Tjóðveldi


text:
Kommunuval
Tá val er til Tórshavnar býráð, savna vit kunning um valið á hesari síðuni. Her sært tú eisini úrslitini frá undanfarnum býráðsvalum.
Næsta kommunuval verður hildið 12. november 2024.
Kommunuval, tað vil siga býráðsval og val til staðbundnar nevndir, verður hildið fjórða hvørt ár annan týsdag í november.
Tú kanst greiða atkvøðu áðrenn valdagin. Hetta rópa vit brævatkvøðu. Í Tórshavnar kommunu merkir hetta, at tú skalt venda tær til Snarskivuna á Vaglinum 11.
Nær kann eg greiða atkvøðu við brævi?
Ert tú sjófólk ella í øðrum ørindum uttanlands, og væntar tú ikki, at tú ert heima valdagin, kanst tú í fyrsta lagi greiða atkvøðu fýra mánaðir áðrenn valdagin.
Fært tú av øðrum orsøkum ikki møtt persónliga á valstaðnum sjálvan valdagin, til dømis vegna sjúku, kanst tú í fyrsta lagi brævatkvøða eina viku áðrenn valdagin. Tá skalt tú boða Snarskivuni frá við at ringja á tel. 30 20 10. Síðan koma tveir persónar heim til tín, so tú kanst greiða tína atkvøðu heima. Valstýrið útnevnir hesar persónarnar.
Ert tú innløgd á sjúkrahúsi ella á øðrum heilsu- ella uppihaldsstovni, ella ert tú undir læknaviðgerð heima, kanst tú greiða brævatkvøðuna á sjúkrahúsinum, uppihaldsstovninum, hjá viðkomandi lækna ella heima.
Situr tú í varðhaldi, kanst tú greiða brævatkvøðu hjá løgregluni.
Ert tú uttanlands, kanst tú greiða atkvøðu á donskum sendistovum ella konsulátum, ella hjá einum persóni, sum landsstýrismaðurin hevur heimilað.
Ert tú stødd í Danmark ella Grønlandi, kanst tú greiða atkvøðu á støðum, sum verða nýtt til atkvøðugreiðslu við brævi. Hetta er vanliga kommunuskrivstovan.
Allir borgarar í Føroyum, sum hava valrætt og standa á vallista, kunnu atkvøða til býráðsval. Tú hevur valrætt, um tú:
- ert 18 ár og annars lýkur treytirnar fyri valrætti og valbæri til løgtingið
- ert tilmeldað fólkayvirlitinum í avvarðandi kommunu í seinasta lagi tvær vikur áðrenn valdagin
- framvegis ert búsitandi í kommununi á valdegnum
Tú skalt standa á vallistanum
Í seinasta lagi fýra vikur áðrenn valdagin verða vallistarnir lagdir fram til alment eftirlits. Á listanum eru øll tey skrásett, sum hava valrætt til kommunuvalið. Listarnir liggja frammi í tvær vikur á einum staði, sum er atkomiligt hjá íbúgvunum.
Flytur tú í aðra kommunu innanfyri 14 dagar áðrenn valdagin, hevur tú ikki atkvøðurætt í nakrari kommunu.
Ríkisborgarar úr øðrum londum
Ert tú ríkisborgari í øðrum landi, hevur tú valrætt og valbæri til kommunuval, um tú hevur havt fastan bústað í Føroyum seinastu 3 árini undan valinum. Hetta er eitt undantak til kravið um, at tú skalt lúka treytirnar fyri valrætti og valbæri til løgtingið fyri at kunna velja til kommunuvalið.
Fyri at útinna valrættin skalt tú standa á vallistanum í kommununi.
Ert tú komin á vallistan, men ert tú ikki longur fastbúgvandi í kommununi, hevur tú ikki rætt til at velja.
Lesandi sum hava bústað uttanlands
Ert tú búsitandi uttanlands, hevur tú ikki valrætt og valbæri til kommunuval. Orsøkin er, at tú tá ikki lýkur treytina um at vera tilmeldað fólkayvirlitið í avvarðandi kommunu í seinasta lagi 2 vikur áðrenn valdagin og treytina um at vera búsitandi í kommununi sjálvan valdagin.
Tú kanst kunna teg nærri í løgtingslógini um val til allar kommunur. Lógin vísir í summum førum til lógina um løgtingsval.
Lógin um val til allar føroyskar kommunur (logir.fo)
Í seinasta lagi tvær vikur undan valinum fáa allir borgarar, sum hava valrætt, eitt persónligt valkort sendandi við postinum.
Valkortið er títt prógv fyri, at tú hevur rætt til at atkvøða á valinum. Fært tú eitt valkort, skalt tú minnast til at hava tað við tær, tá tú møtir á valstaðnum ella velur at brævatkvøða.
valstað
Á valkortinum stendur, hvar tú skalt greiða tína atkvøðu, tað vil siga tað valstaðið, tú hoyrir til. Ivast tú í, hvat fyri valstað tú hoyrir til, kanst tú kanna tað her:
HEVUR TÚ EINKI VALKORT FINGIÐ?
Hevur tú ikki fingið valkortið við postinum, ella er villa íkomin á valkortinum, skalt tú venda tær til fólkayvirlitið í avvarðandi kommunu. Í Tórshavn vil tað siga Snarskivuna, sum tú kanst ringja til á tel. 30 20 10 ella skriva til á torshavn@torshavn.fo. Sendir tú teldupost, skalt tú minnast til at upplýsa títt navn og tín føðingardag.
Snarskivan kannar, um tú ert á vallistanum, og um valkortið av einhvørjari orsøk er sent kommununi aftur. Um so er, verður tað sent tær av nýggjum. Er stutt til valið, verður tú biðin um heinta valkortið í Snarskivuni ella á valstaðnum valdagin.
Hevur tú enn ikki fingið valkortið við postinum, tá valdagurin er, kanst tú møta á valstaðnum og siga frá, at tú einki valkort hevur fingið.
Tá tú fert á valstaðið, skalt tú minnast til at hava samleikaprógv við – so gera vit eitt valkort til tín á valstaðnum. Um so er, mást tú rokna við eitt sindur av bíðitíð. Samleikaprógvið kann annaðhvørt vera títt pass ella koyrikort.
Hevur tú mist valkortið burtur?
Hevur tú mist valkortið burtur ella gloymt tað eftir heima, kanst tú fáa útskrivað eitt nýtt valkort á valstaðnum. Tú mást rokna við, at tað tekur eina løtu at útskriva kortið av nýggjum.
Minst til at hava samleikaprógv við, sum annaðhvørt kann vera pass ella koyrikort.
Hevur tú brævatkvøtt og kortini fingið valkort sendandi?
Greiðir tú brævatkvøðu, áðrenn valkortið er komið við postinum, fært tú kortini eitt valkort sendandi. Tað kanst tú hyggja burtur frá, ella tú kanst møta á valstaðnum og atkvøða umaftur. Velur tú at atkvøða umaftur, telur brævatkvøðan ikki við.
Tá tú møtir á valstaðnum, skalt tú hava valkortið við tær. Hevur tú gloymt valkortið, verður nýtt valkort útskrivað á valstaðnum. Minst til at hava samleikaprógv við, sum annaðhvørt kann vera koyrikort ella pass.
Tá tú hevur fingið atkvøðuseðilin, fert tú inn í atkvøðurúmið. Eingin annar skal vera inni í atkvøðurúminum. Her skalt tú seta kross annaðhvørt við tann listan, tú ætlar at velja, ella við eitt valevni. Her sært tú dømi um, hvussu tú setir krossin rætt:
Soleiðis setur tú krossin rætt (uvmr)
Tá tú hevur sett krossin, skalt tú leggja atkvøðuseðilin saman, soleiðis at eingin annar sær, hvussu tú hevur atkvøtt. Síðan koyrir tú atkvøðuseðilin beinanvegin í kassan, meðan ein úr valstýrinum ella eitt hjálparfólk sær.
Hevur tú longu brævatkvøtt, men ætlar tær at greiða atkvøðu á valdegnum, verður brævatkvøðan ikki roknað upp í uppteljingina.
Sjófólk og onnur, sum ikki vænta seg vera heima valdagin, og veljarar, sum eru staddir uttanlands, kunnu útfylla atkvøðuseðilin í fyrsta lagi fýra mánaðir áðrenn valdagin.
Í seinasta lagi 4 vikur framman undan valinum skulu vallistarnir vera framlagdir til alment eftirlit, og teir verða liggjandi frammi í 2 vikur á einum staði, ið liggur høgliga fyri hjá íbúgvarunum. Lýst verður um hetta á vanligan hátt 5 vikur frammanundan valinum.
Politisku flokkarnir og listarnir, sum ynskja at stilla upp til býráðsvalið, skulu hvør sær lata inn lista við teimum valevnum, sum stilla upp til valið.
Listin skal vera undirskrivaður av í minsta lagi 15 og í mesta lagi 25 veljarum sum stillarum, og hjálagdur skal vera serligur listi yvir stillararnar, har teir eru skilliga lýstir við navni, starvi, bústaði og føðingardegi.
Valevnislistarnir mugu vera valnevndarformanninum ella kommununi í hendi í seinasta lagi kl. 18, 3 víkur undan valdegnum.
Valnevndin góðkennir valevnislistan og gevur listanum ein bókstav, sum kemur at standa á atkvøðuseðlinum framman fyri navninum á valevnislistanum.
Á heimasíðuni hjá Umhvørvis- og vinnumálaráðnum sært tú dømi um, hvussu ein valevnislisti skal síggja út.
Valnevndin skal góðkenna valevnislistan og geva listanum ein bókstav, sum kemur at standa á atkvøðuseðlinum framman fyri navnið á valevnislistanum.
Ein viku undan valinum kunnu eisini onnur, enn tey, ið eru burturstødd á valdegnum, brævatkvøða. Hetta eru tey, ið ikki kunnu møta persónliga á valstaðnum sjálvan valdagin, til dømis vegna sjúku ella líknandi. Tú skalt tá boða Snarskivuni frá á tel. 30 20 10, síðan koma tveir av valstýrinum útnevndir persónar heim til tín, so tu kanst greiða tína atkvøðu heima.
Ert tú innløgd á sjúkrahúsi ella á øðrum heilsu- ella uppihaldsstovni, ella ert tú undir læknaviðgerð heima, kanst tú greiða brævatkvøðuna á sjúkrahúsinum, uppihaldsstovninum, hjá viðkomandi lækna ella tveimum av valstýrinum útnevndum persónum.
Tú kanst greiða brævatkvøðu eina viku undan valinum fram til dagin fyri valdagin.
9. november klokkan 24 er seinasta freist at greiða brævatkvøðu
Á valdegnum 12. november, kanst tú greiða atkvøðu á valstaðnum, tú hoyrir til. Valstaðið stendur á valkortinum, sum tú hevur fingið sendandi tvær vikur áðrenn valdagin. Øll valstøð lata upp klokkan 10 og lata aftur klokkan 20, ella so leingi veljarar møta uttan at steðgur kemur í.
Í atkvøðuhølunum eru valstýrisformenn og tilnevndir veljarar til staðar, sum eru vald av býráðnum til at hava eftirlit við, at atkvøðugreiðslan gongur rætt fyri seg.
So skjótt sum atkvøðugreiðslan er liðug, fara tey tilnevndu undir atkvøðuteljingina, sum er almenn.
Út á kvøldið fáa vit eitt endaligt úrslit av valinum, sum vísir býtið av atkvøðum á flokkar og listar.
Fínteljing fer fram í seinasta lagi 13. november, dagin eftir valdagin. Her telja vit allar atkvøðurnar enn einaferð býtt eftir valevnum. Aftaná fínteljingina fáa vit vissu fyri, hvør hevur fingið sess í býráðnum.
Nývalda býráðið skipar seg á einum fundi í desember mánaði aftaná valið. Tá gera tey av, hvør skal vera bórgarstjóri, og hvør skal vera varaborgarstjóri. Tey gera eisini av, hvør skal sita í Fíggjarnevndini og øðrum politiskum nevndum, og hvør skal vera formaður ella forkvinna í nevndunum.
Samstundis gera tey av, hvørjir býráðslimir skulu sita sum umboð fyri býráðið í fleiri ymiskum ráðum og nevndum.
Borgarstjórin verður sostatt ikki valdur beinleiðis av veljarunum.
Býráðið er valt fyri fýra ár frá 1. januar eftir kommunuvalið og fýra ár fram til 31. desember.
Býtið av býráðssessum á býráðsvalinum 2020
Her sært tú, hvussu nógvar atkvøður flokkarnir fingu á valdegnum 10. november 2020.
Av teimum 13.164 atkvøðunum vóru 32 blankar og 14 ógildar.
Teir 13 limirnir í nývalda kommunustýrinum í Tórshavnar kommunu fyri tíðarskeiðið 2021–2024 eru:
Heðin Mortensen (C)
Tróndur Sigurðsson (C)
Annika Olsen (A)
Elsa Berg (E)
Kristianna Winther Poulsen (C)
Annfinn Brekkstein (B)
Jákup Dam (E)
Kári Johansen (C)
Súna Mørk (C)
Gunvør Balle (E)
Ruth Vang (F)
Bjørg Dam (C)
Birgir Nielsen (A)
Her eru tey 20 valevnini, sum fingu flestu persónligu atkvøðurnar á býráðsvalinum 2020:
81,1 prosent av veljarunum atkvøddu á kommunuvalinum í Tórshavnar kommunu. Hetta er eitt sindur omanfyri valluttøkuna undanfarna kommunuval í 2016, tá 79,5 prosent av veljarunum greiddu atkvøðu til kommunuvalið í Tórshavnar kommunu. Á kommunuvalinum í 2012 var valluttøkan 77,37 prosent, og í 2009 var hon 72,4 prosent.
Hvussu nógv býráðsumboð og atkvøður flokkarnir fingu á býráðsvalinum 8. november 2016, sært tú her:
Teir 13 limirnir í kommunustýrinum í Tórshavnar kommunu fyri tíðarskeiðið 2016–2020 vóru:
Borgarstjóri Annika Olsen (A)
1. varaborgarstjóri Gunvør Balle (E)
Bogi Andreasen (A)
Annfinn Brekkstein (B)
Heðin Mortensen (C)
Tróndur Sigurðsson (C)
Bjørghild Djurhuus (C)
Helena Dam á Neystabø (C)
Halla Samuelsen (C)
Marin Katrina Frýdal (E)
Jákup Dam (E)
Turið Horn (E)
Bergun Kass (F)
79,5 prosent av veljarunum atkvøddu á kommunuvalinum 2016 í Tórshavnar kommunu. Hetta var eitt sindur omanfyri valluttøkuna í 2012, tá 77,37 prosent av veljarunum greiddu atkvøðu á kommunuvalinum í Tórshavnar kommunu. Á valinum í 2009 var valluttøkan 72,4 prosent.


text:
Øll fólk sveitta. Tað er ein háttur hjá likami okkara at sleppa av við evni, sum likaminum ikki tørvar.
Sveitti er ein væta við ymsum ótørvi í. Hesi evni eru organisk. Tey organisku evnini verða niðurbrotin av bakterium í húðini til evni, ið lukta illa. Um tú sveittar illa, kann lukturin verða sera rámandi. Sveittin verður gjørdur í sveittakirtlum, ið eru um allan kroppin.
Um húðin ofta er sveittut og slavin, er lætt at soppur, bakteriur og eksem koma í húðina. Tí er reinføri og evni ímóti sveitta neyðug hjá teimum, sum sveitta illa.
Um tú sveittar illa undir arminum, gerst tað ikki betri, um tú nýtir klæðir úr tilgjørdum klædnatilfari og klæðir, ið sita ov tætt at kroppinum. Betur er at nýta bummulsklæði og onnur klæði, ið ikki eru gjørd úr tilgjørdum tilfari.
Sveittar tú illa um føturnar, skal tú ikki nýta skógvar, ið eru ov tættir.
Eitt gott kropsligt reinføri saman við sveitta-fyribyrgjandi evnum verja fyri ringum lukti.
Evni, sum fyribyrgja ringum sveittalukti, eru ein partur av dagliga reinførinum hjá flestu fólkum. Hesi evni eru sóttreinsandi og verða kallað deodorantar, og tey tarna bakteriunum í at niðurbróta evnini í sveittanum til illaluktandi evnir. Tey gera sostatt einki við sveitta-nøgdina.
Onnur evni eru, sum ávirka sveittanøgdina, og hesi verða kallað antiperspirantar. Antiperspirant verður nýtt, tá sveittamongdin er størri enn vanligt. Her verður serliga hugsað um sveitta undir arminum og fótasveitta. Tey sveittatálmandi evnini minka um sveittamongdina og forða teimum nervaimpulsum, ið seta gongd á sveittaútskiljingina. Aluminiumklorid er eitt dømi um sveittatálmandi evni. Hetta evnið virkar so, at tað læsir endarnar á sveittakertlunum saman.
Tað finnast eisini vørur, ið bæði innihalda sóttreinsandi og sveittatálmandi evnir. Hesar framleiðsluvørur kunnu innihalda evni, ið eru vætubindandi, og sum kunnu virka linnandi og svalandi á húðina, t.d havalgur og aloe vera.
Vanliga er ongin trupulleiki at vaska sveittalukt úr klæðum, um tey tola vask á 95ºC. Um klæðini ikki tola so nógvan hita, eru eini ráð at stinga økið undir arminum á blusum/troyggjum í vatn blandað við evni til sóttreinsan, t.d. Rodalon® e.l. Evnið virkar ikki, um sápurestir eru eftir í plagginum.
Vaska plaggið eftir viðgerðina!
Aluminiumklorid virkar samanrykkjandi. Evnið gevur tilbúningunum eitt lágt pH-virði, ið kann viðføra staðbundna øsing av húðini. Um tilbúningurin er pH-neutralur, verður eingin staðbundin øsing av húðini.
Evnið verður nýtt í ymiskum tilbúningarformi. Á apotekinum fæst aluminiumklorid sum flótandi, roll-on, stift, liniment, spray og krem.
Liniment (kutan-væta) finst bæði við vatn- og sprittstøði sum roll-on. Tilbúningarnir verða sum oftast nýttir fyri armsveitta, men kunnu eisini nýtast fyri fótasveitta. Krem verður nýtt fyri bæði arm- og fótasveitta.
Aluminiumklorid liniment 20% roll-on frá Medic Team er grundað á vatn. Hetta verður nýtt fyri ringan sveitta og verður smurt á, tá tørvar.
Aluminiumklorid 25% spritt liniment roll-on verður nýtt fyri sera ringan sveitta, tá aðrir tilbúningar ikki hava hjálpt. Í hesum førum verður sveittamongdin tálmað í umleið 7 dagar eftir eina viðgerð. Tá steðgað verður við viðgerðini, økist sveittamongdin líðandi aftur tær næstu 3 vikurnar. Tilbúningurin verður smurdur á heilt turra húð á kvøldi áðrenn songartíð, og húðin skal lufttorna aftaná. Morgunin eftir verður húðin vaskað væl við sápu og vatni. Viðgerðin byrjar við, at smurt verður á tvey kvøld á rað, eina ferð um vikuna, til virknaður byrjar. Síðan verður viðgjørt 1-2 ferðir um vikuna, tá tørvar.
Aluminiumklorid kann elva til skriða í húðini og kann svíða, serstakliga um húðin ikki er nóg turr, tá smurt verður á.
Tað er ikki ráðiligt at nýta tilbúningin fyrr enn 2 dagar eftir hártøku undir arminum.
Aluminiumklorid kann moyrna klæðir. Hetta hendir serliga, um húðin undir arminum ikki er turr, tá tú letur teg í.
Heilivágurin propanthelin, sum finst í tablettunum Ercoril, er ein forskriftaheilivágur, sum virkar sveittatálmandi. Heilivágurin verður tó bert nýttur, um tað er serliga ringt, tí hann hevur onnur hjáárin við sær.


text:
Føroyska fyritøkan Vikmar, sum selur tekniska útgerð til bátar og skip, hevur í dag fingið kravboð frá Umhvørvisstovuni um at fjerna allar dátur yvir havbotnin kring føroyar, sum felagið annars hevur gjørt alment tilgeingiligt hesa seinastu tíðina.
Tí fyritøkan hevur ikki loyvi til at gera slíkt sambært eini danskari lóg “om stedbestemt information”, sum hon kallast, og varð sett í gildi í Føroyum við ríkislógartilmæli í desember 2018 og sett í gildi í februar 2019.
Umhvørvisstovan vísir til grein 7 í hesi lógini, sum er soljóðandi: “Før søopmåling til andre formål end fremstilling af søkort må foretages i farvandene omkring Færøerne, skal der indhentes tilladelse hertil hos energi-, forsynings- og klimaministeren. Til brug for ministerens afgørelse, om der kan gives tilladelse, skal ministeren indhente en udtalelse fra landsstyret og Forsvarsministeriet”.
Tað er stjórin í Vikmar, Jan Hammer Egholm, sum ber hesi tíðindi á einum uppslagi á Facebook í dag.
Og at hann er ónøgdur við hesa avgerð er týðulig.
Jan Hammer Egholm skilir ikki, hví tað skal verða bannað teimum at leggja framúr góðu myndirnar, sum kunnu gerast av havbotninum við nýggjastu tøknini uttan at spyrja danska verjumálaráðið eftir.
Serliga tá allir topografiskir upplýsingar oman fyri havskorpuna liggja frítt tilgeingiligir á eitt nú GoogleMaps og Kortal.fo
Les eisini: Vikmar avdúkar landslag á botni
Serliga undrast Jan Hammer Eghom yvir, at tað var Tjóðveldi, sum legði hesa fyriskipan fyri tingi og harvið tók stig til, at hetta kom at galda í Føroyum.
- Haldi hetta verða sera álvarsligt og vóni at hetta alt er ein stór misskiljing, at handa danksa lógin er komin í gildið her? Hvat siga føroyskir politikkarar til hetta? Vita teir í heilatikið av hesum? spyr hann í Facebook-uppslagnum, ið sæst herundir:


text:
Um okkum
KT-fyritøkan STORM varð stovnað í februar 2020, tá vit bara hoyrdu um corona í Kina. Byrjanin sá skilagóð út við nógvum uppgávum, men í vár kom stígur í orsakað av corona. Manningin í Storm lat tó ikki avlopstíðina fara til spillis og fór ístaðin undir at leggja eitt dyggari grundarlag undir tær tænastur, sum ætlanin var at veita kundunum frá byrjan.
Hóast fyritøkan er nýggj, eru royndirnar nógvar og drúgvar. Leiðslan og starvsfólkið hava virkað sum sjálvstøðug vinnurekandi í fleiri vinnugreinum og innan KT-tænastu í mong ár. Hetta ger, at Storm skjótt fær eina greiða fatan av, hvønn tørv kundin hevur, og hvussu tillagingar og broytingar kunnu gerast skynsamt og smidligt.
Okkara royndir siga okkum, at føroyskir kundar ynskja persónligt samskifti og skjóta tænastu. Tí leggja vit okkum eftir at kenna hvønn einstakan kunda og soleiðis veita loysnir, sum passa júst til kundan. Vit vita at KT-loysnir og KT-útgerð skulu gera raksturin hjá fyritøkum og stovnum munadyggari, so tey kunnu brúka arbeiðsorkuna so væl sum møguligt.
Tín tryggi KT-veitari
STORM er ein fyritøka, ið byggir á starvsfólk við nærlagni og dugnaskapi. Vit eru eitt toymi við drúgvum royndum á KT-økinum og í føroyska vinnulívinum, har vit hugsavna okkum um KT-sølu, ráðgeving og tænastu til vinnuna.
Okkara fokus er vinnulívið, almennir stovnar og kommunur har STORM vil betra raksturin hjá kundanum við røttum KT-loysnum og tænastu.
Vit veita skjóta og professionella KT-ráðgeving og tænastu, og tú fært samband við starvsfólk við hollari vitan, nærlagni og dugnaskapi til sølu, ráðgeving og tænastu


text:
Skrivar tú trygging verður eisini leitað eftir øðrum endingum av orðinum sum t.d. tryggingar og tryggingarvirksemi.
Skrivar tú ?trygging verður leitað eftir orðum sum t.d. lívstrygging og lívstryggingar.
Skrivar tú ”trygging” verður einans leitað eftir júst hesum sniðnum av orðinum.
6. mars 2002Nr. 17
Løgtingslóg um adressur
Samsvarandi samtykt Løgtingsins staðfestir og kunnger løgmaður hesa løgtingslóg:
Tilluting av adressum
§ 1. Allar bústaðar- og vinnueindir, hús, bygningar, grundstykki og almenn tilhaldsstøð skulu verða tillutað eina adressu.
§ 2. Adressan skal í hvørji bygd sær eyðskilt og eintýtt siga, hvar adressueindin er.
Stk. 2. Adressan verður sett saman av:
1) navni, sum vísir til adressuøkið (staðið) í bygdini,
2) nummari, sum skilvíst býtir upp adressuøkið, og
3) einum uppískoyti, um fleiri eindir eru á adressuni.
§ 3. Kommunustýrini eru adressumyndugleiki og hava ábyrgdina av adressutillutingini og umsiting av adressuskipanini í kommununi.
Stk. 2. Kommunustýrið skal fyri hvørja bygd í kommununi:
1) seta navn á vegir og gøtur og eitt nú á býlingar og tún v.m. og harvið býta bygdina upp í hóskandi avmarkað adressuøki, hvørt við sínum serstaka navni,
2) talmerkja adressueindirnar í hvørjum adressuøki,
3) um fleiri eindir eru í sama bygningi ella á sama grundstykki, eyðmerkja tær við uppískoyti til adressuna.
Stk. 3. Kommunustýrið skal leggja seg eftir, at adressurnar í hvørji bygd sær ikki kunnu koma í bland.
Stk. 4. Fyri landsvegastrekki skal navnið ásetast í samráð við landsvegamyndugleikan. Tá adressuøki fer um kommunumark, skal samráðast við grannakommununa.
Stk. 5. Kommunustýrið kann broyta talmerkið á einstøku adressueindunum.
§ 4. Kommunustýrið skal síggja til og bera kostnaðin av, at neyðug skelti og tilvísingar verða sett upp, og kann um neyðugt seta upp skelti v.m. inni á privatari ogn.
Stk. 2. Tá kommunala adressuskipanin er góðkend sbrt. § 7, stk. 2 skal kommunustýrið geva eigaranum boð um, hvørja adressu adressueindin hevur fingið tillutað. Á sama hátt skal vera, tá nýggjar adressur verða tillutaðar, ella tá adressur verða broyttar.
Stk. 3. Kommunustýrið kann avgera, at eigarin fyri egnu rokning skal seta skelti við húsanummari á bygningar v.m.
Stk. 4. Neyðug skelti skulu setast upp skjótast gjørligt eftir, at kommunala adressuskipanin er góðkend sbrt. § 7, stk. 2.
§ 5. Í kommununi skal adressunavn og nummar skrásetast á kort í hóskandi stødd. Adressukortið skal dagførast, tá nýggjar adressur verða tillutaðar, og tá adressur verða broyttar.
§ 6. Kommunustýrisins avgerðir eftir hesi lóg kunnu ikki kærast til annan fyrisitingarligan myndugleika. Tó kunnu avgerðir, tiknar sbrt. § 4, stk. 1, kærast til landsstýrismannin.
Landsadressuskrá
§ 7. Landsstýrismaðurin skipar fyri, at sett verður á stovn ein landsadressuskrá, sum er yvirlit yvir allar adressur í landinum. Skráin er almen.
Stk. 2. Kommunustýrini skulu geva upp til góðkenningar og skrásetingar í landsadressuskránni allar tillutaðar adressur í kommununi og skulu somuleiðis geva upp allar broytingar í adressutillutingini.
Stk. 3. Tá adressa verður upptikin í landsadressuskránna, skal hon eyðmerkjast við eintýddum talmerki og staðbindast við tilknýti til alment viðurkenda kortskipan.
Ymiskar ásetingar
§ 8. Landsstýrismaðurin kann seta greiniligari reglur fyri, hvat adressuøki og adressueindir eru, og um hvussu farast skal fram, tá adressutillutingin verður framd v.m.
§ 9. Landsstýrismaðurin kann áseta reglur um gjøld fyri útskriftir úr skránni.
§ 10. Landsstýrismaðurin kann seta kommunum, sum innan 3 ár eftir, at henda lóg er komin í gildi, ikki hava givið upp til góðkenningar og skrásetingar í landsadressuskránni allar tillutaðar adressur í kommununi, eina freist upp til 6 mánaðir at geva kommunalu adressuskipanina og broytingar í henni upp til góðkenningar og skrásetingar í landsadressuskránni.
Stk. 2. Verða adressuskipanin og broyting í adressuskipanini ikki latnar landsadressuskránni innan ta av landsstýrismanninum settu freist sbrt. stk. 1, kann landsstýrismaðurin lata kommunalu adressuskipanina og broyting gera fyri kommununnar rokning.
§ 11. Henda løgtingslóg fær gildi dagin eftir, at hon er kunngjørd.
Tórshavn, 6. mars 2002
Anfinn Kallsberg (sign.)
løgmaður


text:
Áðrenn farið verður í holt við tey einstøku heimsmálini, er tað ein fyrimunur at hava verið í gjøgnum hetta:
Heimsmál: 16 Friður, rættvísi og sterkir stovnar
Málbólkur: Miðdeild
Hvørt av teimum 17 heimsmálunum er sera umfatandi og tí ber sjálvsagt ikki til at fara í djúpdina í øllum í einum skúlaári. Undirvísingongdirnar eru tí bygdar upp við einari INNFØRSLU og einum FRAMHALDI. Um ætlanin er at næmingarnir bara skulu fáa eitt hampiligt innlit í eitt mál, er nóg mikið við INNFØRSLUNI, sum er mett til at taka 2x45 min. So kann verða farið víðari til næsta mál. Um valt verður at fara meira í dýpdina, kann verða farið til FRAMHALD, sum er eitt savn við nøkrum uppskotum.
00 Undirvísingargongd: Um tey 17 heimsmálini - Inngangur
INNFØRSLA (1-3): 2 UNDIRVÍSINGARTÍMAR Á 45 MIN
Spurningarnir niðanfyri 1-10 eru gjørdir soleiðis, at svarið finst í tekstinum omanfyri í somu røð sum spurningarnir. Næmingarnir svara spurningunum skrivliga. Um næmingarnir eisini skriva spurningarnar niður, er størri møguleiki fyri, at spurningarnir verða skiltir. Næmingarnir kunnu arbeiða saman t.d. tveir og tveir at finna svarini og tosa saman um tey. Men hvør næmingur skal skriva alt.
At svara spurningum skrivliga er sjálvandi bara ein møguleiki av fleiri. Sum variatión kunnu CL strukturar, sum Dupultsirklar (CL), Orðið runt (CL) verða nýttir,
Tá ið næmingarnir hava verið í gjøgnum 1 og 2 og hava fingið eina hóming um, hvat heimsmálið snýr seg um, ber til at fara fara eitt sindur longur inn í evnið, sí niðanfyri.
Byrja við hugaroki (10 min)
Orðaskifti í bólkum (20 min)
Til ber at nýta CL hættir sum Dupultsirklar (CL) , Borðið runt (CL), Uppskot um spurningar at viðgera í bólkunum at velja burtur úr - soleiðis, sum tað passar í mun til tíðina, sum er sett av. Spurningarnir eru settir út frá ymiskum sjónarhornum sum “persónliga støðið”, “lokalt” osfr.
Leita eisini á netinum eftir svarum.
Persónliga støðið: týdningurin fyri teg og tíni nærmastu
- Hvussu kanst tú gera tín part fyri at fáa frið, rættvísi og sterkar stovnar?
Lokalt: grannalagið, vinnulív, arbeiðspláss, skúli, kommuna
- Hvussu kunnu vit í nærumhvørvinum gera okkara fyri at fáa frið, rættvísi og sterkar stovnar?
Landið: Lógir, landsstýri, Løgting
- Hvønn týdning hevur tað fyri Føroyar, at arbeiða fyri friði, rættvísi og sterkum stovnum?
Norðurlond: grannar okkara
- Hvussu kunnu Norðurlond arbeiða fyri friði, rættvísi og sterkum stovnum?
Vesturheimurin (Vesturevropa og USA)
- Hvussu kann vesturheimurin arbeiða fyri friði, rættvísi og sterkum stovnum?
Heimurin:
- Hvørji lond í heiminum arbeiða fyri friði, rættvísi og sterkum stovnum?
Samfelagið
- Hvønn týdning kann tað hava fyri samfelagið, at arbeiða fyri friði, rættvísi og sterkum stovnum?
Umhvørvið
- Hvat kann friður, rættvísi og sterkir stovnar merkja fyri umhvørvið?
Búskapur
- Hvat kann friður, rættvísi og sterkir stovnar merkja fyri búskapin?
Undirmálini
- Tosa um undirmálini, sí niðast í: 16 Friður, rættvísi og sterkir stovnar
Er tíð, royn so Kahoot Heimsmál: 16 Friður, rættvísi og sterkir stovnar (15 min)
Heimsins bestu tíðindi
Orðaskifti
Ítøkilig átøk
Undirvísingarmiðlar og amboð
Arbeiðshættir
Endurtøka: Far gjøgnum øll heimsmálini (20 min)
Ein undirvísingargongd er gjørd til hvørt heimsmál. Trýst á ímyndinar fyri at síggja undirvísingargongdinar til ávísu heimsmálini.
Undirvísingargongd - Inngangur
17 heimsmál fyri burðardygga menning


text:
Skopuningur í Smiðjuni
Í hesum døgum er listaframsýning í Smiðjuni í Lítluvik í Havn.
Tað er skopuningurin Poul Hentze - ella Poul í Gørðum, sum hann verður nevndur í heimbygdini, ið synir fram.
Á framsýningini eru 45 verk, Talan er um 22 akrylmálningar, 12 vatnlitsmyndir og 11 pastellir.
Stílurin er abstraktur, men flestu motivini eru úr føroysku náttúruni og føroyskum bygdaløgum.
Poul hevur fingist við myndlist helt frá barni av. Fyrsta framsýning hansara var á eini Sandoyarstevnu í Húsavík fyri meir enn 30 árum síðani.
Hetta er fjórðu ferð Poul hevur framsýning í Smiðjuni. Framsýningin er opin til týsdagin.
Sunnudagin er opið frá kl. 11.00 til kl. 16.00.
Mánadagin og Týsdagin er opið frá kl. 15.00 til 19.00.


text:
Hotel Hafnia
Miðskeiðis í tjúgundu øld setti Christian Restorff sær fyri at byggja nýtt hotell í Tórshavn. Hotellið lat upp í 1951 og fekk navnið “Hafnia”. Næstu áratíggjuni var hotellið í støðugari menning, og sum frá leið tók Hafnia skap. Tað var einki at ivast í, at hotellið var stórsligið at meta eftir føroyskum standardum.
Maður kemur í mans stað, og í 1988 tóku synirnir, Johan og Martin Christian (betur kendur sum MC), yvir við Johan sum stjóra. Johan framdi eina stóra umvæling av hotellinum, og nú megnaði hotellið at lúka øll altjóða krøv.
Synirnir hildu fram í sama anda sum pápin: Góð tænasta var altíð teirra hjartamál. Størsta ynski teirra var, at gestirnir kendu seg væl á hotellinum.
Á vetri 2005 skifti hotellið eigara og varð sostatt ikki ogn hjá Restorffs familjuni longur. Tó so – arbeiðsfólkið er enn tað sama. Teir nýggju eigararnir eru Osmund Justinussen, synir hansara Tummas og Gunnar og Per Sævik úr Noregi.


text:
Svimjibuksir til børnRosah.fo
Hetta er einar svimjibuksir at hava innanfyri tíni vanligur svimjiklæðir.
Tey eru gjørd soleiðis, at tey geva tær røttu verjuna tá tú svimur.
Shortsini eru gjørd við praktiskum eginleikum, í einum diskretum sniði.
Shortsini sita tætt, og geva tí bestu trygdina ímóti óhappi í svimjihøllini, uttan at tað er neyðugt at brúka vannliga blæðu.
Unisex
UPF 50 + sólverja
vaskast í hond, við køldum vatni
Small Barn, miðjumát 48-56 cm, lærmát 34 cm
Medium Barn, miðjumát 54-62 cm, lærmát 38 cm
Large Barn, miðjumát 58-66 cm, lærmát 44 cm


text:
Pálmasunnudagur
Pálmasunnudagur hevur navn eftir teimum pálmagreinum, ið fólk breiddu á vegin, tá Jesus reið inn í Jerúsalem á einum asna. Í krígstíð reið kongur á rossi, men í friðartíð varð asnin vanliga nýttur. Jesus reið á einum asna; hetta merkti kanska, at hann kom við friði. Hetta er inngangurin til páskavikuna, sum eisini verður nevnd dymbildagavika ella stillavika.
Bíbliusøgan[rætta | rætta wikitekst]
Pálmasunnudagur verður hildin til minnis um hesa hending:
"Jesus visti, at tíðin nærkaðist, at hann skuldi doyggja. Hann bað lærusveinar sínar fara eftir einum asna og fylinum hjá tí. So reið Jesus inn í Jerúsalem. Hetta var tekin um, at hann kom við friði. Ein fjøld av fólki stóð fram við vegnum í Jerúsalem og heiðraði hann sum kong. Í virðing fyri Jesusi tóku tey pálmagreinar av trøunum og løgdu á vegin. Somuleiðis yvirklæði teirra. Tey róptu: – Hosianna, Dávids sonur! Vælsignaður veri tann, ið kemur í Harrans navni! Hosianna í hægsta himli!"
- Úr Matt. 21,1-12.


text:
"HAPPING ER Í EIN VISSAN MUN Í LAGI”
Halleluja Sofus kann tykjast heldur tvætlutur í sendingini ALSO, men tak ikki feil av manninum. Tað goymir seg eitt álvarsemi aftanfyri Halleluja Sofus. Í sendingini Also, fáa fólk viðmerkingar frá vinklinum hjá einum bilmekanikara, “just take it or leave it”. Hann hevur gingið í lívsins skúla, og veit hann á mangan hátt hvat hann tosar um. Skúlaárini vóru á mangan hátt ógvuliga hørð.
Kommunuskúlin í Havn hevði eina serliga skipan viðvíkjandi veikum næmingum. Teir blivu rætt og slætt "isoleraðir" frá hinum í serligar sibbaklassar. Í einum slíkum gekk Sofus.
Sofus byrjaði sum heilt ungur at arbeiða, longu meðan hann gongur í skúla. Tá hann var liðugur við 6.flokk, fór hann úr skúlanum, fyri at arbeiða burturav við øllum møguligum fram til hann sum 16 ára gamal fer í bilmekanikaralæru. Har vaknað hansara listarligu gávur.
Alt hetta og nógv afturat fer Sofus at greiða frá í Spaniastovu 30.januar kl 20 : Um happing, religøst trýst, tónleik, viðurskiftini millum feðgarnar Halleluja Sofus og Undurfulla Finn. Eisini um konuna ið er hansara størsta hending í lívinum.
Vælkomin í Spaniastovu mikukvøldið tá hevur Rudolf Joensen eina samrøðuð við Halleluja Sofus. Aftaná syngur Sofus kend løg og Rani Nolsøe band spælir. Á kafé’ini í Leikalund fæst kaffi og ábit.


text:
Verður hjúnabandslógin broytt, so at tvey av sama kyni eisini verða umfatað av henni, fer ein sjálvfylgja at vera, at skúlaverkið verður ávirkað. Seksualundirvísingin má broytast, so hon endurspeglar nýggja veruleikan. Hetta segði Lyle Shelton, tá ið hann svaraði spurningum aftan á fyrilesturin hann helt í Hoyvík í desember síðsta ár.
“Vit hava longu sæð í amerikanska statinum Massachusetts, at tey hava útgivið bøkur til barnaskúlar,” segði hann. “Ein bók eitur King and King (‘Kongur og Kongur’). Hetta er ein ævintýrsøga um tveir menn, sum giftast og mussast, og hetta tilfarið verður nýtt. Børn verða soleiðis indoktrinerað við samkyndari ideologi, meðan tey eru heilt lítil. Eg vildið hildið, at flestu foreldur hava eina meining um, hvørt teirra børn skulu læra hetta í barnaskúlanum ella ikki.”
Í Avstralia er tað statsstuðlaði felagsskapurin Safe Schools Coalition Australia (SSCA), sum virkar fyri hesi somu ideologi á higartil næstan 500 skúlum. M.a. læra gentur, ið kenna seg sum dreingir, at binda síni bróst inn fyri at forða bróstmenningini. Og dreingir, ið kenna seg sum gentur, læra at fjala síni kynsgøgn.
“Hetta hendir longu nú, áðrenn vit hava broytt hjúnabandslógina. Tað, sum gongur fyri seg, er skakandi. Vit í Australian Christian Lobby hava kannað hetta nærri, og á heimasíðuni hjá SSCA hava vit funnið meira av hesum tilfari, ið verður nýtt á skúlum. Vit hava víst politikkarum tilfarið. Øll eru skakað. Vit hava gjørt ummæli í miðlunum, men vit eru ikki komin so langt, at ein størri partur av fólkinum talar at. Vónandi verður tað næsta ár, og vit fara at halda á við okkara átaki, tí at tað, sum tey læra tey ungu, er beinleiðis ónt.”
Tað er ein sannroynd, at mong ung fara gjøgnum tíðarskeið, har tey eru ørkymlað um sín kynsliga samleika. Mong vaksa seg frá tí, og millum teirra, ið halda seg vera transpersónar, siga heili 80%, at hesar kenslur hvørva við árunum.
“Hagtøl vísa, at um tú letur børnini fáa frið, koma tey flestu ígjøgnum hetta ørkymlandi tíðarskeið í øllum góðum. Men at læra børn um hetta nýggja kynsástøðið, tá tey eru so ung, er ógvuliga ørkymlandi fyri tey,” ávarar Lyle Shelton.
Hóast tað er nóg trupult í sær sjálvum at vera ørkymlaður, so kann virksemið hjá SSCA hava enn verri fylgjur við sær.
“Um hetta førir til langtíðar avleiðingar fyri likamið, t.d. bróstskaða ella ófruktbæri, hvør skal so ábyrgjast fyri tað?,” spyr Lyle Shelton framhaldandi um skaðiligu ráðini, SSCA gevur ungum í Australia. “Vit hildu hetta vera so mikið álvarsamt, at vit bóðu ein løgfrøðing um at geva okkum løgfrøðiliga ráðgeving. Hann segði, at myndugleikarnir kunnu ábyrgjast, um eitt barn fær skaða av at taka ímóti ráðunum, ið eru at finna í hesum tilfarinum, sum verður nýtt á skúlum í dag.”
Lyle Shelton leggur dent á, at seksualundirvísing er eitt ógvuliga álvarsamt mál í hesi dagsskrá, tí tað kann fáa so álvarsligar avleiðingar fyri børnini – serliga fyri transpersónar.
“Hetta tilfarið verður eisini ført inn á okkara skúlar nú, og tað ger okkum stúrin. Tilfarið leggur ikki upp til kynsskifti, tá børnini eru so smá, men tað leggur upp til hitt, sum eg nevndi. Seinni fer onkur tí kanska at skifta kyn, og tað hevur avleiðingar.”
“Hetta er eitt kynsástøði,” tekur Lyle Shelton samanum. “Ongin kann broyta sína lívfrøðiligu støðu. Um tú ert føddur sum kallkyn, hevur tú mannlig kromosom. Man kann gera royndir við tíni beinagrind 100 ár eftir, at tú ert deyður, og staðfesta, at tú vart ein maður, uttan mun til hvussu nógvar viðgerðir, tú hevur havt, ella hvussu nógv hormon, tú hevur tikið fyri at gerast ein kvinna. Eg haldi ikki, at nógv fólk vita hetta. Men hetta kynsástøðið hevur fingið alsamt betri rúm í okkara vanligu mentan og er nú komið inn í undirvísingarætlanir á okkara skúlum.”
Politikkarar og felagsskapir hava funnist at átakinum hjá SSCA fyri at fremja eina “víðgongda seksuella eksperimentatión.” Átakið, sum varð sett í verk undir undanfarnu stjórn, hevur síðstu mánaðirnar ført til, at núverandi forsætisráðharrin, Malcolm Turnbull, er komin undir trýst, og hann hevur tí biðið um eina frágreiðing um átakið.


text:
Tað var ógvuliga kalt, kavarok og um at vera dagssett; tað var eisini seinasti dagur í árinum, nýggjársaftan. Í hesum kuldanum og hesum myrkrinum gekk ein fátæk smágenta á gøtuni, hattleys og berføtt; av rættum hevði hon havt tuflur, tá hon fór heiman, men hvat hjálpti tað? Tað vóru einar stórar tuflur, sum móðir hennara hevði átt, og tá olmussugentan møtti tveimum vagnum, ið óku so ræðuliga hart, og skundaði sær at leypa undan teimum, misti hon báðar tuflurnar. Onnur tuflan fanst ikki aftur, og hini streyk ein drongur av stað við og segðist vilja hava hana til vøggu, tá hann sjálvur fekk børn.
Har gekk nú henda neyðars gentan á berum fótum, ið vóru bæði reyðir og bláir av kulda. Svinta hennara var gomul og skrædd, og í henni hevði hon eina mongd av svávulpinnum, og einum knýti gekk hon við í hondini; eingin hevði givið henni eitt oyra. Har gekk hon hungurstungin og nøtrandi av kulda og máttloysi, stakkals barnið; flykrurnar duttu niður á hennara síða og litfagra hár, sum legði seg vakurt aftur um nakka og háls; men tankar hennara vóru ikki um prýði og vakurleika. Úr hvørjum vindeyga skein bjart ljós, og um alla gøtuna kendist roykur av gásasteik; tað var eisini nýggjársaftan, og tað hugsaði hon um. Hon settist niður og krøkti seg saman í einum skoti millum tvey hús, annað stóð longri út á gøtuna enn hitt; hon krepti føturnar upp undir seg; men hon varð alt kaldari og kaldari, og heim tordi hon ikki at fara, hon hevði ongar svávulpinnar selt og ikki fingið eitt oyra; hon visti, at faðir sín fór tí at sláa seg; og har var ikki stórt mætari til hita, tí har var einans jarntakið yvir høvdið og var sovorðin gjóstur har sum í einum opnahjalli, enntó at hálmur og spjarrar vóru stungin í tær størstu rivurnar. Hendur hennara vóru starlofnaðar av kulda. Áh! gott hevði verið at brest ein pinn. Hevði hon bara torað at tikið ein burt úr knýtinum og brest hann til at vermt seg við um fingrarnar. Hon tók ein og brast hann. ”Riss! rass!” segði pinnurin; nei, sum hann brann! og sum login var vakur og heitur! rætt sum lítið ljós, tá hon helt honum inni í lúkuni; tað var eitt undarligt ljós; henni tóktist, sum sat hon framman fyri einum heitum ovni, ið var skínandi og blankur; eldurin brann so væl í honum, og hann hitaði so væl, nei, hvat var tað? - Armingin rætti føturnar fram móti ovninum og ætlaði at verma seg - tá sloknaði pinnurin, ovnurin hvarv, - hon sat við tí útbrenda pinninum í hondini.
Hon brast ein annan, hann logaði og lýsti, og har, sum ljósið skein á veggin, gjørdist hann klárur eins og flor; hon sá líka inn í stovuna, har stóð borð, og borðreitt var við skínandi hvítum dúki og fagrasta borðbúna, og mitt á tí stóð fat við stoktari gás, ið var fylt við sviskum og súreplum; og - tað sum var betri enn alt - gásin rullaði sær av fatinum og kom ruggandi eftir gólvinum við knívi og gafli í bakinum; tætt til hesa olmussu gentu kom hon; men í sama bili slóknaði pinnurin, og var tá einki at síggja uttan hin kaldi, svarti veggur.
Hon brast hin triðja svávulpinnin. Tá sat hon undir tí fagrasta jólatræi; tað var enn størri og prýðiligari enn tað, hon seinastu jól hevði sæð gjøgnum glashurðina hjá tí ríka keypmanninum; túsundtals ljós brunnu á tí og mangir sjáldsamir gripir, sum plaga at prýða krambúðarvindeyguni, hingu á greinunum. Smágentan rætti hendurnar upp, - tá slóknaði svávulpinnurin; tey óteljandi ljós, hon hevði sæð, hvurvu alt hægri og hægri upp í loft; tá sá hon, at tað vóru stjørnurnar á himmalinum; ein teirra rapaði, og sást long eldrípa eftir henni.
”Nú doyr onkur!” segði smágentan; tí omma hennara, sála, sum var einasta menniskja, ið nakrantíð hevði verið góð við hana, hevði sagt: ”Tá ið stjørna rapar av himli, fer ein sál til Gud.”
Hon brast hin fjórða pinnin, hann lýsti væl, og í glæmuni stóð omma hennara skínandi og bjørt við mildari ásjón.
”Góða omma!” rópti smágentan, ”o, tak nú meg við tær, eg veit, at tú hvørvur, tá pinnurin slóknar, tú hvørvur eins og hin heiti ovnurin, hin góða gásasteikin og hitt vælsignaða jólatræið.” - Og skundisliga brast hon allar pinnarnar, sum eftir vóru í knýtinum, hon vildi ikki á nakran hátt sleppa ommu síni, og pinnarnir lýstu við slíkari glæmu, at tað var ljósari enn mitt á degi. Omma hennara hevði ongantíð fyrr verið so fríð og so stór, hon tók smágentuna í kneppið, og tær lyftust í ljóma og vakurleika høgt, høgt upp í loftið; og har var eingin kuldi, eingin svøltur, eingin ræðsla - tær vóru hjá Gudi.
Men í skotinum millum húsini sat smágentan morgunin eftir við roða á kinnum og brosi á varrunum - deyð, stirðnað í hel tað seinasta kvøldið í tí gamla árinum. Nýggjársmorgun rann upp yvir tað lítla líkið, ið sat við svávulpinnunum í fanginum; eitt knýti hevði hon mestan oytt. ”Hon hevur ætlað at vermt seg,” søgdu tey, ið framvið gingu. Eingin visti petti um allan tann vakurleika, henni var fyriborist; eingin visti um alla ta dýrd og tann ljóma, sum var um tær, tá hon við ommu síni fór inn í ta ævigu nýggjársgleði.
Upprunaheiti: H.C. Andersen: ”Den lille pige med svovlstikkerne”, ”Dansk Folkekalender for 1846”, 1845.
Poul Olsen (1896-1933) týddi. ”Sáttmálin mikli II”, Oddmar á Steig savnaði. Føroya Lærarafelag 1969.


text:
Tvær smáar konsertir eru komnar afturat høvuðstiltøkunum í Norðurlandahúsinum, hóskvøldið og fríggjakvøldið verða AME kvøld í Kagganum.
Konsertirnar í Kagganum verða fyriskipaðar í sambandi við AME-Føroyar tiltakið í Norðurlandahúsinum, og gestir við AME-armbandi gjalda hálvan prís fyri at sleppa inn í Kaggan hesi kvøldini. Her verður talan um sera spennandi konsertir, við nøkrum av okkara kremstu nøvnum. Milllum nøvnini verða Boys In A Band, ið varð kosin besti nýggi bólkur á Planet Awards, Rókur, ið vann heiðurin besti sangari á Planet Awards, Guðrið Hansen, ið var í uppskotið til heiðurin besta songkvinna, Budam, ið var í uppskoti til heiðurin besti nýggi bólkur umframt GBOB vinnarin Deja Vu.
Konsertin hóskvøldið byrjar kl 21:00 og kostar 100,-. Á skránni verða Guðrið Hansen, Stanley Samuelsen, Deja Vu og Budam.
Fríggjakvøldið byrjar konsertin í Kagganum uml kl 00:30, hetta er tá AME-tiltakið í Norðurlandahúsinum er endað. Kostnaður 120,-. Á skránni verða Crawling Blue, Boys In A Band, Die Dummen Dänen, Kristleif og Rókur.
Atgongumerkir til AME-tiltakið í Norðurlandahúsinum kunnu keypast í Norðurlandahúsinum og við dyrnar í Kagganum í samband við konsertirnar


text:
Helma Maria Tróndheim hevði bestu stuttrøðuna
Helma Maria Tróndheim, vinnu ph.d. lesandi á SEV, Fróðskaparsetrinum og Aalborg universiteti, vann snarrøðukappingina á Vísindavøkuni. Hon megnaði uppá 150 sekund at geva eina greiða lýsing av síni verkætlan um at tryggja støðuga orku frá óstøðugum varandi orkukeldum.
Dómsnevndin metti, at snarrøðan hjá Helmu Mariu var væl skipað og løtt at skilja. Hon dugdi væl at fanga áhoyraran og gera innihaldið viðkomandi og áhugavert.
Fýra granskarar kappaðust um at vinna ársins snarrøðukapping.
Mynd (c) Ólavur Frederiksen


text:
Fiskur
Fiskur er ryggdýr við fjaðrum og sterti ið livir í vatni el. sjógvi og andar vanliga við táknum. Fiskar eru ofta eitrandi. Tí eru fleiri sløg vandamikil at eta. Tann hættisligasti fiskurin er blásifiskurin, sum hevur eitt eitur, sum kallast tetrodoxin. Tað skal bert 0,1 gramm av eitrinum til at drepa eitt vaksið folk eftir 20 minuttum. Fiskurin sjálvur fær ikki skaða av eitrinum. Sjálvt um fiskurin er eitrandi, verður hann hildin at vera ein sannur leskibiti í m.a. Japan. Hesin serligi fiskarætturin kallast fugu. Kokkar eru fleiri ár um at læra seg at skera eitrandi partin av fiksinum burtur uttan at eitra restina av fiskakjøtinum. Hóast størt varsemi, verða fleiri fólk á hvørjum ári eitraði, tí tey eta fugu [1].
Orðið fiskur verður nýtt í ymiskum týdningum. Fyrr merkti tað alt, sum kundi fiskast, eitt nú skejladýr, høgguslokkar, vanligur fiskur og viðhvørt eisini hvalur. Í vísindaligum høpi verður orðið nýtt um hávar og beinfiskar umframt aðrar bólkar av fiski. Í havinum eru funnin 59% av øllum fiskasløgum, men heili 41% eru í vøtnum og áum, sum í vavi ikki eru meira enn umleið 1% av jarðflatanum. Eitt prosent av fiskasløgunum er ein part av lívinum í sjógvi og seinni í vatni, til dømis állur. Onnur fiskasløg sum t.d. síl og laksur eru fyrst í vatni og síðan í sjógvi. Okkurt fiskaslag kann skifta millum sjógv og vatn eftir vild, eitt dømi um tílíkt fiskaslag er kombikk. Í heimshøpi eru skrásett umleið 26,000 fiskasløg, og av teimum eru uml. 240 undir Føroyum. Av teimum sløgunum eru tey flestu beinfiskar.
Støddin á fiskasløgunum er sera ymisk. Norskahvoysa (Phrynorhombus norvegicus) og stubbar (Gobiidae) verða ikki meira enn ávikavíst umleið 12 og 7 cm long, men kalvi er tann størsti beinfiskurin. Hann kann gerast upp til uml. 3 m. langur. Tunfiskar (1-3 m.) eru eisini stórir, men eru bert í føroyskum sjógvi ávísar partar av árinum. Tann størsti bróskfiskurin í føroyskum sjógvi er brugda, sum gerst yvir 12 m. long. Undir Føroyum eru nøkur fá fiskasløg, sum eru at finna í stórum nøgdum mett í vekt: Av teimum kunnu nevnast svartkjaftur, toskur, upsi, hvítingsbróðir, svartkalvi, stóri kongafiskur, nebbasild, gullaksur, trantkongafiskur og lítil kongafiskur. Fram til 1968 var nógv av sild undir Føroyum.
Flokking[rætta | rætta wikitekst]
Fiskur verður skipaður í tveir høvuðsbólkar, annar uttan og hin við veruligum kjafti við kjaftbeinum. Fyrr nevndi bólkur verður nevndur rundmunnar, og bert sløgini súgari og súgálur eru undir Føroyum. Seinni bólkurin verður aftur býttur í tvey, bróskfiskar (tvørmunnar) og beinfiskar. Bróskfiskar eru hávar, skøtur og havmýs, meðan beinfiskar er so nógv tann størsti bólkurin við m.a. øllum teimum vanligu gagnfiskunum sum sild, laksi, toskafiskum og flatfiskum.
Vanligt er eisini at skilja millum botnfisk og uppsjóvarfisk. Botnfiskur livir og etur á ella nær botni. Skilt verður ímillum tveir ymiskar bólkar av botnfiski: Botnfiskur, sum hvílur á botninum (bentiskur fiskur), og botnfiskur, sum sveimar í vatnsúluni beint yvir botninum (bentopelagiskur fiskur). Dømi um bentiskan fisk eru toskur, hýsa, hvítingur, longa, blálonga, brosma, reyðsprøka, skrubba, tunga og skøta. Dømi um bentopelagiskan fisk eru gullaksur, búrfiskur og ymisk hávasløg á djúpum vatni. Uppsjóvarfiskur verður eisini nevndur pelagiskur fiskur. Dømi um epipelagiskan fisk eru makrelur, sild og tunfiskur. Dømi um mesopelagiskan fisk eru svartkjaftur og prikkafiskur.
Ein triði háttur at býta fiskar upp eftir er, hvussu og hvar teir liva. Feskvatnsfiskar liva bert í áum og vøtnum, saltvatnsfiskar liva bert í sjógvi, meðan aðrir á ymsum lívsstigum skifta millum feskt vatn og sjógv; Anadromir fiskar, t. d. laksur, hava gýtingar- og uppvakstrarøki í áum og vøtnum, meðan føðiøkið er í sjónum; katadromir fiskar, t. d. állur, verða gýttir í sjónum, meðan uppvakstrarøkið er í ósa- og feskvatni


text:
Håkan Ericson, landsliðsvenjari hjá monnum, hevur sett liðið, ið byrjar á vøllinum í HM-undankappingardystinum móti Eysturríki
——————
Klokkan 19:45 í kvøld bresta Føroyar og Eysturríki saman við HM-undankappingardysti á Tórsvølli.
Føroyska hópurin hevur fyriseikað seg til uppgávuna síðan týsdagin, og nú er greitt, hvørjir teir fyrstu ellivu vera, ið Håkan Ericson, landsliðsvenjari, sendir á vøllin frá byrjan.
Teitur Gestsson verður í mál, og í verjuni vera Gilli Sørensen, Odmar Færø, Sonni Ragnar Nattestad og Viljormur Davidsen. Á miðvøllinum byrja Rene Shaki Joensen, Hallur Hansson, Gunnar Vatnhamar, Brandur Olsen og Ári Mohr Jónsson, og fremsti maður verður Jóan Símun Edmundsson.
Á bonkinum sita Gunnar Nielsen, Mattias Heðinsson Lamhauge, Heini Vatnsdal, Jóannes Kalsø Danielsen, Hørður Askham, Hannes Agnarsson, Sølvi Vatnhamar, Tróndur Jensen, Petur Knudsen, Klæmint Olsen, Jóannes Bjartalíð og John Frederiksen.
Atgongumerki til landsdystin millum Føroyar og Eysturríki fáast til keyps í Nethandilinum á FSF.fo.


text:
Bíblian hjá William Gibson Sloan
Leygardagin 8. nov. 2014, á Samfelagsstevnuni í Havn, varð ein serstøk bíblia handað samkomuni í Ebenezer.
Tað var upprunaliga bíblian hjá William Gibson Sloan, vanliga nevndur Gamli Sloan, sum kom til Føroya í 1865 at boða føroyingum gleðiboðskapin um fríu frelsu Guds við trúgv á Jesus Kristus, við grundarlagi í bíbliuni.
At Sloan hevur brúkt bíbliuna dúgliga, sæst á mongu persónligu viðmerkingunum hann hevur skrivað á hvørja einastu síðu í henni, ivaleyst túsundtals viðmerkingar.
Síðan 1990 hevur bíblian verið varðveitt hjá GLO (GOSPEL LITERATURE OUTREACH) í Motherwell í Skotlandi.
Jógvan Zachariassen, sum handaði bíbliuna, segði, at hann í eini 10 ár hevur virkað fyri at fáa hana aftur til Føroya, har hann helt, at hon hoyrdi heima.
Í ár eru 100 ár síðan William G. Sloan andaðist, og fráfarandi leiðarin í GLO, John Speirs, segði fyrr í ár, at nú var tíðin komin, at lata føroyingum hesa serstøku bíbliu aftur.
Tað var Róland í Skorini, sum fyri samkomuna í Ebenezer, tók í móti bíbliuni, sum fer at verða varðveitt á Føroya Landsskjalasavni, eftir at allar síðurnar eru avmyndaðar, so at øll kunnu lesa í henni.


text:
Í 19. øld var tað so, at fleiri niðursetubygdir vóru grundaðar í Føroyum, og var Akrar ein av teimum.
Fyrsti maður, ið setti búgv á Økrum, var úr Sumba. Hetta var í 1817.
Seinri fluttu onnur til bygdina.
Kendasti maður á Økrum er Poul Johannes Midjord (1823-1908), ið var táttayrkjari. Hann giftist við dóttur Nesbóndans hinumegin fjørðin, men tað var ikki við bóndans vilja, og sagt verður, at Poul Johannes fór eftir unnustu síni á nátt og flutti hana yvir um fjørð, uttan at foreldrini vistu av.
Kendasti táttur hansara er eisini Nesbóndatátturin, har hann ger gjøldur burtur úr verfaðirinum.
Akrar
Akrar
Í 19. øld var tað so, at fleiri niðursetubygdir vóru grundaðar í Føroyum, og var Akrar ein av teimum.


text:
So er FarGen av álvara í gongd, og fyrstu luttakararnir hava latið blóðroynd til verkætlanina. Hetta hendi á kunningartiltakinum, FarGen á ferð, sum varð hildið í Klaksvík í gjárkvøldið.
Eini 30 fólk vóru á fundi, og undirtøkan at tekna seg var góð. Fyrstur at bjóða seg fram til blóðtøku, var Kári Vitalis, sum skemtandi undraðist á, at blóðið í hansara æðrum vísti seg at vera reytt - og ikki blátt. Samstundis legði hann myndakvinnuni eina við, um at fáa bláa KÍ-jakkan við á myndina.
Hildið verður fram við kunningartiltakinum, FarGen á ferð, og næsti steðgur verður í skúlanum á Oyrarbakka mikukvøldið 5. okt.


text:
Har er snøgt sagt einki skil á Javnaðarflokkinum í løtuni. Teir hava ein landsstýrismann/kvinnu, sum hevur handlað í heimildarloysið. Ein Javnaðarmann sum bleiv koyrdur sum landsstýrismaður, ein Javnaðarmann, sum setir seg sjálvan til stjóra á einum almennum stovni og nú ein Javnaðarmann, sum bleiv koyrdur úr flokkinum. Ein skandala eftir og onnur hópa seg upp, men Aksel V. Johannesen tvíheldur um leiðsluna og hann fær eisini frið frá almennu miðlunum í Tórshavn at gera tað. Sær út sum, at alt kann lata seg gera í løtuni. Her tíðindaskriv frá Javnaðarflokkinum:
Kristin Michelsen ikki longur partur av tingbólkinum
Kristin Michelsen, tingmaður, boðaði í januar 2018 alment frá, at hann ikki kennir seg bundnan til at atkvøða saman við Javnaðarflokkinum, men tekur persónliga støðu frá máli til mál.
Henda støða ikki er haldgóð.
Harumframt hevur Kristin Michelsen eitt arbeiðslag, ið eg sum formaður í Javnaðarflokkinum ikki kann góðtaka.
Tískil skal eg við hesum boða frá, at tingbólkurin hevur tikið ta støðu, at Kristin Michelsen ikki longur er partur av tingbólki floksins í Løgtinginum.
Hartil hevur starvsnevndin hjá Javnaðarflokkinum tikið ta støðu, at Kristin Michelsen ikki verður á listanum hjá Javnaðarflokkinum til komandi løgtingsval.
Aksel V. Johannesen
Formaður í Javnaðarflokkinum
Hoyr samrøðuna sum Aksel V. Johannesen hevði við Kringvarp Føroya um Kristin Michelsen, klikk her: “Vil ikki góðtaka arbeiðslagið”
SáH


text:
Veðrið um vikuskiftið
Lítil vindur um vikuskiftið. Tað fer at lota úr ymsum ættum. Lágtrýstini ferðast um Ísland í hesum døgum, og vit merkja vestara partin av teimum. Tað er har, at lágættin og brúgvløgini eru.
Í morgun hevur hann ligið av suðuri, 5 til 10 m/s, og tað hevur regnað í meginpartinum av landinum. Eitt brúgvalag við regni er komið vestaneftir, og so leingi tað stendur yvir okkum, er grátt og regn. Væntandi er tað farið sín veg norðurum 1 ella 2 tímar eftir middag.
Ættin fer at liggja um sunnan til í kvøld. Tá fer hann upp í útsynning. Vindferðin tann sama alla dag, um 5 til 10 m/s.
Í nátt gongur hann aftur niður í sunnan og so landsynning-sunnan, og vindur fer at minka niður í 5 m/s. Einki brúgvalag í morgin, men tó verður loftið verður blandað – t.e. skýggjað og sólglottar.
Sunnunáttina fer vindurin at veksa eitt sindur, upp í einar 10 m/s á middegi, tá ið eitt brúgvalag við regni fer framvið. Tað sær ikki út til at vera drúgt – fer at liggja 1 tíma ella 2. Eftir tað er turt og minkandi vindur, Um kvøldið minni enn 5 m/s.


text:
Snar hevur sett Tóra Højgaard, løgfrøðingi og almennum viðmerkjara, 27 spurningar um amerikanska forsetavalið, sum verður 8. november í 2016.
Við uppgávum eru spurningarnir bólkaðir í hesar fýra høvuðspartar:
Í Evropa hava vit politisk symbol sum til dømis eina reyða rósu. Hon ímyndar sosialdemokratar, sum í Føroyum kallast Javnaðarflokkur, í Noregi Arbeiderpartiet og í Danmark Socialdemokraterne. Í USA hava teir báðir stóru politisku flokkarnir nøkur at síggja til løgin symbol. Tá demokraturin Andrew Jackson (1767-1845) stillaði upp í 1828, kallaðu mótstøðufólkini hann a jackass, sum merkir býttlingur og asni. Væl hepnaðist, tí hann varð valdur til forseta og tók við árið eftir. Skemtiteknarin Thomas Nast (1840-1902) gjørdi demokratiska asnan kendan í bløðunum. Flokkurin tók tí asnan sum búmerki og flokspolitiskt eyðkenni. Demokratar siga, at asnin er klókur og djarvur. Sami blaðteknari fór í 1874 at tekna ein republikanskan fíl í einum djóragarði, har asnin gekk sum ein leyva. Á tekningini fekk fílurin frámerkið “The Republican Vote.” Meir skuldi ikki til at gera fílin til búmerki og flokspolitiskt eyðkenni hjá republikanarum. Síðani hava republikanskir veljarar sagt, at fílurin er sterkur og virðiligur.
Fjórða hvørt ár velur amerikanska fólkið ein forseta. Valdi forsetin ger av, hvussu landið verður rikið, og hvussu sambondini skulu verða við onnur lond. Fólk flest halda, at amerikanski forsetin er máttmiklasti persónur í heiminum. Her síggjast Obama og Putin, tá 70 ár vóru liðin síðan krígslok. Myndin er hugvekjandi, tí hon sigur nakað um kropsmál og styrki, tá tvey fólk við makt tosa saman. Samrøða, dialogur, í skúlastovuni, er undirvísingarliga grundsjónarmiðið, tá vit bjóða hetta evnið fram. Fakliga kjarnuevnið er amerikanska forsetavalið, og hvussu tað er skipað. Temasíðan er um valið yvirhøvur, um forsetavalið, sum er 8. november í ár, og um USA í bókmentum, tíðindum, filmi og tónleiki. Til ber at brúka smáar bitar sum ískoytistilfar upp undir forsetavalið, ella at brúka alt tilfarið í ein mánað í heyst. Temasíðan um amerikanska forsetavalið vendir sær til hádeild í søgu/samtíð, landafrøði, enskum og føroyskum í fólkaskúlanum.
Valevnini, sum stilla upp á valinum í 2016, hava brúkt millónir av dollarum at gera ævisøguligar lýsingar og álopslýsingar, men tá samanum kemur, eru tað veljararnir, ið gera av, um lýsingarnar ávirka valúrslitið.
Matthew Workman er podcastari og sjónvarpsjournalistur úr Oregon í USA. Hann verður ofta spurdur, hví amerikanarar ikki hava eitt annað forsetavalevni enn Clinton og Trump
Benjamin Herman er úr Virginia og arbeiðir sum sakførari í amerikanska høvuðsstaðnum Washington, har Hvítu Húsini eru, og forsetin heldur til. Benjamin hevur ferðast í Føroyum og heilt nógv í Norðurlondum. Frá síni fyrstu ferð í Føroyum greinar Benjamin á Snar, hvussu hann fatar áskoðanina á politisk viðurskifti í heimlandinum og á okkara leiðum.
Barack Obama er forseti nummar 44 í USA. Hann er fyrsti amerikanski forseti, sum ikki er hvítur. Enn hevur eingin kvinna verið forseti í USA. Í hesi tíðarlinju síggjast allir amerikanskir forsetar, ið higartil hava verið valdir.
Bretska sjónvarpsstøðin BBC hevur gjørt eina temasíðu um amerikanska forsetavalið, sum vendir sær til børn. Heitið á bretsku temasíðuni er Newsround. Har verður greitt frá, hvussu amerikanska valskipanin virkar, tá forseti skal veljast.
The Open Road er evnið í bókmentum av beatnik-slagnum, sum eru blivnar kendar í USA síðani 1950’árini. Her greiður Oddfríður Marni Rasmussen, sum er rithøvundur og lærari, frá um, bókmentaliga hugtakið The Open Road.
Donald Trump kann bara vinna um Hilary Clinton ger okkurt heilt galið. Tað sigur Tóri Højgaard í samrøðu við Marjuna Dalsgaard í útvarpstíðindunum í Kringvarpinum 9. august. Her er slóð til tíðindini:
Nógvir skúlanæmingar hava verið eitt ár í USA við ymsum felagsskapum. Hin kendasti er helst AFS, sum hevur deild í Føroyum.
Her eru stutt klipp, sum lýsa allar teir 44 amerikansku forsetarnar í 60 sekund.
Amerikanska sendistovan í Keypmannahavn rekur eina heimasíðu, sum er ætla skúlum, næmingum foreldrum og lærarum í danska ríkinum. Niðast á síðuni eru slóðir til aðrar talgildar tænstur hjá amerikansku sendistovuni, sum eru á Facebook, Twitter, YouTube og Instagram.
Í 2009 var Marjun Syderbø Kjelnæs road trip í USA í tríggjar mánaðir frá eysturstrondini til vesturstrondina. Á túrinum skrivaði Marjun yrkingar, sum komu út í savninum Rót Tripp - orð en route í 2012. Her lesur Marjun tríggjar yrkingar sum standa undir yvirskriftini Postkort á blaðsíðunum 36-38 í savninum.
Republikanska forsetavalevnið, Donald Trump, hevur verið nógv frammi í miðlunum, tí hann sigur so nógv, sum provkerar fólk. Men onkuntíð er hann farin yvir um mark, so fólk venda honum ryggin.
Nýggjasti filmur við einum amerikanskum forseta er Elvis & Nixon. Í USA er Hollywood, har nógvir spælifilmar verða gjørdir at vísa í biografi, 600-700 um árið. Hóast tvífalt so nógvir filmar verða gjørdir í Bollywood í Mumbai og í restini av India, síggja vit nógv flestar amerikanskar filmar í biografum, sjónvarpi og Netflix.
CGP Grey er ein amerikansk-írskur YouTubari. Tað vil siga, at hann hevur eina rás á YouTube, har hann útgreinar ymisk viðurskifti, so sum amerikanska forsetavalið.
YouTubarin Grey hevur fleiri enn tvær milliónir haldarar.
Amerikanska tíðindakvinnan, Anne Applebaum, heldur at vit heilt skjótt kunnu uppliva so stórar broytingar í vesturheiminum, at tað verður the End of the West. Tað sigur hon í hesum klippinum, sum er úr donsku tíðindasendingini DR Deadline 25. mai í 2016.
Í tíðargrein í Dimmalætting undan amerikanska forsetavalinum í 2016, skrivar Jógvan Svabo Samuelsen um skipanina við valmonnum. Greinin hevur yvirskritftina Leiðin til Hvítu húsini.
Amerikanska grundlógin, The Constitution, er hin elsta lógin av sínum slag í heiminum. Hon varð samtykt í 1787 og kom í gildi árið eftir. Lógin er ein karmur, ið annan vegin tryggjar øllum borgarum grundleggjandi rættindi, og hinvegin ein vernd móti órættvísari viðferð frá allari yvirvøld.
Her stendur Keith Urban við eitt amerikanskt skelti, sum við vegjaðaran sigur John Cougar, John Deere, John 3:16. Hetta er ein sangur, sum er fyrsta staklag á Ripcord (2015). Yrkjarar eru Shane McAnally, Ross Copperman og Josh Osborne. Shane Drake hevur gjørt videofilmin til sangin.
Hesin treylari, sum varar 9 minuttir, er ein brellbiti fyri amerikanska filmin Miss Representation (2011). Filmurin varpar ljós á teir sjónligu skeivleikar sum síggjast, tá filmsliðið fer at leita eftir kvinnum við makt í amerikanska samfelagnum. Filmurin spyr, hvat tað er, sum skapar okkara fatan av kvinnuni, mótvegis manninum. Enn hevur eingin kvinna verið forseti í USA.
Í ferðafrásøgnini Brá úr USA sigur Steinbjørn B. Jacobsen frá um eina ferð, hann gjørdi til USA á sumri í 1978. Ferðin varð lisin upp í Útvarpinum árið eftir, og kom út í bók á forlagnum Fannum í 1982. Í fyrsta kapitili verður greitt frá, hvussu ferðin kom í lag, og hvussu farleiðin til USA var.


text:
Slætthøvd, glámur (glámaættin)
Alepocephalus bairdii
Goode & Bean, 1879
Stødd: Slætthøvd verður upp í umleið 100 cm langt.
Dýpi: Tað er á djúpum vatni, vanliga millum 700 m og 1000 m, men er tó uppi á 300 m og eisini niðri á 1700 m dýpi.
Litur: Tað er javnt myrkabrúnt-blásvart um allan kroppin. Dimmblátt í kjaftinum og táknaholunum.
Teinar: G 21–25.
Lýsing: Slætthøvd er rundvaksin, hyldligur fiskur, nakað breiður eftir hæddini.
Tað hevur eina lága ryggfjøður aftur móti klingruni. Tað hevur eina gotfjøður beint undir og eitt vet aftari enn ryggfjøðurin. Sterturin er rættiliga nógv sýldur. Tað hevur smáar búkfjaðrar og smáar uggafjaðrar. Høvdið er langt, gronin er kubbut og sneidd, og tað hevur rættiliga stór eygu. Kennist vatnut, kleimið. Tað hevur stóra og leysa roðslu, 63-67 roðslur eru eftir tí beinu strikuni. Kápan er rættiliga long og endar niðast í einum skørpum horni. Tað hevur smáar tenn, og kjafturin kemur aftur um eygað.
Eyðkenni: Kjaftlongdin. Roðslan kemur nakað inn á bæði ryggfjøður og gotfjøður. Roðslutalið eftir strikuni, gronin, liturin og skapið.
Týdningur: Slætthøvd hevur ikki vinnuligan týdning.
da: Bairds glathovedfisk, en: Bairds smoothhead, ís: Gjølnir.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Glitfiskar Argentiniformes
Hesin hópurin hevur 6 ættir, 57 slektir og 202 sløg.
Av teimum eru við Føroyar 4 ættir, ið hava 9 slektir og 12 sløg:
Fiskasløgini í hesum hópinum eru tey flestu smá, onkur stór inn ímillum, summi nakað bulmikil og onnur long og kløn. Flestu hava stutta gron og lítlan kjaft. Nøkur hava fitifjøður, onnur ikki.
Litirnir á glitfiskunum eru mest blankir, silvurlittir, gulllittir, brúnir ella svartir. Nakrir hava ljósgøgn. Ein ávísur súrligur luktur gongur at flestum teirra.
Nakrir eru lutvíst í feskum vatni, annars um øll høv.


text:
Mánadagin 19. august høvðu 18 spentir og glaðir næmingar sín fyrsta skúladag. Tær 5 genturnar og teir 13 dreingirnir fara øll at ganga í fyrsta flokki, men tann eini drongurin fer eisini at ganga í skúlanum í Dímun, har hann býr.
Eli Müller er flokslærari og Ólavur Mørkøre er útoyggjalærari.
Lærarar skúlans møta kl. 9.00
2.-10. flokkur møtir kl. 10.00 til morgunsang. Eftir tað fara øll í floksstovurnar saman við flokslæraranum, har tey fáa skema og eitt hugnaligt prát.
Frítíðarskúlin letur upp 20. august
1. flokkur møtir kl. 13.00
Floksstovan hjá 1. flokki er á ovarugongd á Kongsteigum.
Vit gleða okkum til at síggja tykkum øll!
Við virðing fyri tí einstaka og umhvørvinum, grundfest í bygdarmentanini, virkar skúlin fyri stimbrandi læru, skapanargleði og rørslu.


text:
REGLUGERÐ
fyri bátahylin í Hovi.
Grein 1.
Bátahylurin í Hovi skal bert nýtast til smábátar í stødd upp til umleið seksæringar.
Bátarnir skulu vera heimahoyrandi í Hovi.
Grein 2.
Tá ynskt verður leigupláss í bátahylinum, skal skrivlig umsókn sendast kommununa um hetta. Í umsóknini skal gjølla uppgevast stødd á bátinum (longd og breidd) og harumframt møguligt navn og skrásetingar nummar.
Grein 3.
Tá umsóknin verður játtað, verður leigusáttmáli undirskrivaður, og tá fyrsta gjaldið verður goldið, fær leigarin eitt leigu nummar, sum er ogn hjá Hovs Kommunu, og hetta skal vera fest á bátin á sjónskum stað.
Grein 4.
Tað er ikki loyvt leigara at framleiga ella lána plássið til annan.
Um ikki brúk er fyri plássinum eina tíð av árinum, skal Hovs Kommuna hava boð um hetta, og Hovs Kommuna skal tá kunna leiga plássið til annan í hesum tíðarskeiði. Gjaldið í slíkum førum verður mánaðargjald roknað út eftir kostnaðinum í grein 5 og grein 14. Viðkomandi, sum hevur rættin til plássið, skal tó framvegis gjalda fult gjald.
Grein 5.
Tann til eina og hvørja tíð av Hovs Kommunu ásetta ársleiga skal verða goldin kommunuskrivstovuni innan 1. januar – frammanundan fyri hvørt árið.
Tann árliga leigan er í løtuni:
1.250 kr. árliga íroknað MVG fyri bátapláss upp til 2,00 m breidd.
1.875 kr. árliga íroknað MVG fyri bátapláss upp til 2,50 m breidd.
2.500 kr. árliga íroknað MVG fyri bátapláss upp til 3,30 m breidd.
Fyri hvørjar 10 cm, breiddin er omanfyri 3,30 m, verða goldnar 125 kr. íroknað MVG.
Um leigan ikki verður goldin rættstundis, ella leigarin ikki heldur tær fyri bátahylin ásettu reglur, hevur Hovs Kommuna rætt til at krevja leigumálið avtikið beinanvegin.
Tá bátur fær pláss í bátahylinum, skal gjaldast frá tí 1. í mánaðinum, plássið verður játtað.
Grein 6.
Bátar og aðrir tilhoyrandi ognarlutir hjá leigara, sum liggja í bátahylinum, eru fyri leigarans egnu ábyrgd.
Grein 7.
Ansast má væl eftir ikki at skaða portur, bummar og aðra útgerð í bátahylinum. Møguligir skaðar, ið verða gjørdir, má viðkomandi sjálvur endurgjalda.
Grein 8.
Tað er ikki loyvt at hava amboð, fiskireiðskap, tilfar, útgerð og annað tílíkt liggjandi í bátahylinum, men skal alt, har liggur, beinast burtur beinanvegin, annars verður tað beint burtur fyri eigarans rokning og ábyrgd.
Hvør leigari sær skal halda økið í bátahylinum innanfyri sítt bátapláss rudduligt og reint.
Grein 9.
Tað er strangliga bannað at koyra garnar, høvd o.t. á sjógv í bátahylinum. Somuleiðis er tað strangliga bannað at koyra olju, oljuúrdráttir og annað burturkast á sjógv.
Grein 10.
Bátaeigarar skulu síggja til at halda bátin lens, soleiðis at vandi ikki er fyri, at báturin fer undir og kemur at gera skaða á aðrar bátar og ognir hjá Hovs Kommunu.
Grein 11.
Bátar mugu ikki verða lagdir aðrastaðni í bátahylinum, enn í teir til endamálið gjørdu bátapláss.
Grein 12.
Sigling í bátahylinum skal fara fram við størsta varsemi og altíð við lítlari ferð.
Grein 13.
Leigarin hevur annars skyldu til at fylgja øllum boðum frá Hovs Kommunu viðvíkjandi viðurskiftum í bátahylinum.
Grein 14.
Um pláss er í bátahylinum, kunnu avbygdabátar fáa bátapláss.
Serligur sáttmáli kann gerast við eigarar av avbygdabátum, sum tryggjar teimum pláss í 10 ár. Afturfyri gjalda teir 27.500,- kr. í sáttmálagjaldi umframt leigugjald sambært grein 5.
Avbygdabátar, sum ikki ynskja pláss sambært serligum sáttmála, kunnu eisini fáa pláss.
Leigan fyri avbygdabátar, sum ikki ynskja pláss sambært serligum sáttmála, er 2.000,- kr. um mánaðin. Hetta er eisini galdandi fyri avbygdabátar, sum fáa pláss sambært grein 4.
Uppsagnartíðin fyri hovsbátar er 3 mánaðir og fyri avbygdabátar 1 mánaður, og minsta gjald fyri avbygdabátar er fyri 3 mánaðir.
Hovs Kommuna, tann. / 2018


text:
Sunday, October 23, 2011
Listin við Gjógv
Í sambandi við, at Bárður Jákupsson er liðugur við at útbyggja atelierið hjá sær við Gjógv bjóðaðu hann og konan, Hervør til Gjáar. Hetta gjørdist ein framúrskarandi túrur, fullur av góðum upplivingum fyri allar sansir. Meðan vit gleða okkum til listina, sum fer at verða skapað í nýggja atelierinum, kunnu vit fyribils hyggja at nøkrum myndum frá túrinum. Eg seti nakrar myndir her á bloggin frá túrinum við Gjógv og av málningum hjá Bárði. Summir eru frá stóru serframsýningini hjá Bárði og aðrir eru frá Heystframsýningini, sum í løtuni hongur í Listahøllini á Skipasmiðjuni og er opin dagliga frá klokkan trý til seks. Í dag, sunnudag 23.okt klokkan fýra verður konsert har úti við Aldubáruni.
Atelierið er ljóst og rúmligt og Bárður Jákupsson hevur varðveitt laðaðu grundina
Violett kompositión
Vit verða ynskt vælkomin í atelierinum
Rulliborð við máliamboðum
Frálíka borðið hjá Hervør við heimagjørdum pylsum og øllum góðum
Heimabakað breyð
Kompositiónirnar hjá Bárði eru ofta bygdar upp av vertikalum formum, sum ganga á skák
Til borðs
Í atelierinum
Vatnlitamynd hjá Bárði á Heystframsýningini 2011
Sylvia og Zacharias Heinesen í atelierinum
Sjálvt um myndirnar hjá Bárði eru abstraktar, er bratta landslagið við Gjógv inspirerandi
Torbjørn Olsen í atelierinum
Nils Ohrt og Tróndur Patursson prátaðu á túrinum
Bárður Jákupsson
Heimagjørdar pylsur
Fríða Matras Brekku gleðir seg at fara túr
Listafólki uppi yvir gjónni
Tvær myndir hjá Bárði
Torbjørn Olsen í essinum
Ein frálík mynd aftrat
Hervør Jákupsson greiddi frá um heimbygdina
Tvær kompositiónir hjá Bárði Jákupsson
Bárður Jákupsson
og Zacharis Heinesen fekk kanska inspiratión til sína næstu mynd
Eitt sindur bratt hjá havnafólkum
Jan Andersson
Vakurt útsýni yvir bygdina
Og heimaftur í køkin at kóka kaffi
Posted by Listin at 1:28 PM


text:
Her eru úrslitini frá 1. Grand Prix á breyt, sum var hildið á Tórsbreyt í gjár, har Bragdið var fyriskipari. Líkindini at kappast vóru sera góð og øll lop og allir spurtir blivur avgreiddir við góðkendum vindi. Nógv góð úrslit vóru eisini at síggja. Rebekka Fuglø betraði sítt egna føroyska met á 1.000m teininum. Eisini blivu fleiri bólkamet sett.
Rebekka Fuglø setti við tíðini 3.02,69 min. nýtt før. met á 1.000m teininum (mynd: Hvirlan)
Næsta umfar í Grand Prix á breyt verður leygardagin 8. juni á Tórsbreyt. Tá verður tað Hvirlan sum fyriskipar. Tilmeldingin er klár her á síðuni.